Salam Perkenalan

Selamat datang ke blog saya semoga anda berpuas hati.Blog ini akan cuba mengupas isu-isu politik semasa demi kepentingan bangsa dan negara. Isu-isu akan dikupas secara kritis, membina dan penuh tanggungjawab. Pembaca juga digalakkan berkongsi maklumat dan cerita untuk kepentingan bersama. Jika ada apa-apa yang menarik untuk dikongsi, sila email ke
[email protected]
.
 Semoga kita sama-sama dapat membawa negara tercinta ini ke arah yang lebih baik untuk semua orang.
 Salam daripada saya, Shahbudin Husin.

0

0

votes
Article Rating
Kongsikan artikel ini


Selamat datang ke rumah saya.

0

0

votes
Article Rating
Kongsikan artikel ini


Shahrizat Wajar Dibersarakan…

Isu projek lembu atau NFC yang melibatkan Shahrizat Jalil terus hangat diperkatakan di mana-mana. Ia seperti terus menjadi beban kepada Umno dan BN menjelang pilihanraya umum akan datang. Tindakan Najib meminta Shahrizat bercuti selama tiga minggu bagi membolehkan SPRM menjalankan siasatan secara telus, walaupun dilihat cukup baik tetapi sebenarnya masih tidak mencukupi.
Pada pandangan rakyat, Shahrizat bukan setakat mesti diberi cuti tetapi harus dibersarakan daripada kerajaan. Najib mesti ada keberanian memintanya meletak jawatan atau memecatnya jika beliau enggan. Sejak isu lembu ini muncul, dengan pelbagai dakwaan muncul seperti pembelian kondo, kereta mewah, perbelanjaan tanpa kawalan, pembelian tanah dan sebagainya, hakikatnya ia semakin menampakkan wajah hodoh Umno dan kerajaan di mata umum.
Sekurang-kurangnya dengan membersarakan Shahrizat ini memperlihatkan keseriusan Najib dan kerajaan menangani isu-isu yang berkaitan rasuah dan salah guna kuasa. Sebelum ini Shahrizat beria-ia mempertahankan bahawa projek NFC ini adalah milik suaminya dan tiada kena-mengena dengan dirinya sebagai menteri. Namun jika Shahrizat bukan menteri, mungkinkah suaminya memperolehi projek itu, lebih-lebih bukan kepakaran suami dan anak-anaknya dalam bidang penternakan atau pertanian.
Sama ada diakui atau tidak, adalah jelas sedikit-sebanyak penganugerahan projek NFC ini kepada keluarganya ada kaitan dengan kedudukan dan pengaruhnya sebagai menteri juga. Sukar untuk menidakkannya.
Tindakan membersarakan Shahrizat harus juga disusuli dengan tidak memberinya tempat bertanding dalam pilihanraya akan datang. Shahrizat boleh terus kekal sebagai Ketua Wanita Umno dan berkempen bagi pihak Umno dan BN. Jika beliau diberikan tempat bertanding dalam PRU 13 ini, isu lembu pasti akan menjadi modal modal kepada PR dan dengan pelbagai pendedahan setakat ini, Umno dan BN pasti tidak akan mampu menghadapinya.
Tinjuan umum di merata tempat sekarang ini memperlihatkan isu lembu ini begitu menghakis sokongan rakyat kepada Umno dan BN. Najib sendiri turut terpikul beban besar kerananya. Hanya dengan membersarakan Shahrizat, beban itu dapat dikurangkan.
Dengan Umno dan BN berada dalam kedudukan cukup genting dan mempunyai kekuatan yang hampir seimbang dengan PR, tindakan melengah-lengahkan isu lembu ini hanya menjadikan kedudukan Umno dan BN semakin menghampiri gerbang kekalahan.
Najib harus bertindak pantas dan berani. Ketakutan untuk bertindak berani hanya memungkinkan terbukanya ruang yang lebih luas untuk menyaksikan penolakan rakyat semakin menyerlah. Ini kerana selain isu lembu Shahrizat, Najib, Umno dan BN juga memikul sebeban isu-isu lain seperti beban sara hidup yang meningkat, kenaikan harga barang-barang, AUKU,SBPA, rasuah, salah guna kuasa, kehakiman, boros, ketirisan, persepsi rakyat yang semakin menurun terhadap menteri dan pemimpin Umno serta pelbagai isu lainnya.
Dalam isu Shahrizat ini, Najib sebenarnya tidak ada pilihan lain. Hanya dengan membersarakannya sahaja sekurang-kurangnya beliau dilihat bertegas dan tiada kompromi terhadap penyelewengan dan salah guna kuasa. Dengannya sahaja Najib akan dilihat mempunyai kekuatan untuk berhadapan dengan rakyat.
Sejak isu lembu ini muncul memang diketahui Najib hanya membisu dan tidak ada mengeluarkan kenyataan yang mencerminkan kerajaan pimpinannya mahu menjalankan siasatan atau mengambil tindakan tegas terhadap Shahrizat. Hanya setelah diberi cuti selama tiga minggu baru-baru ini, barulah suara Najib kedengaran bercakap mengenai isu ini.
Dengan pilihanraya semakin hampir dan semangat rakyat bagaikan melonjak-lonjak untuk melihat berlakunya pertukaran kerajaan, terserah kepada Najib sama ada mahu membiarkan dirinya hanyut bersama arus yang semakin deras atau memasang benteng bagi memperlahankanya, meski untuk memberhentikan arus itu bagaikan mustahil sama-sekali.

0

0

votes
Article Rating
Kongsikan artikel ini


Adun BN Paksa Najib Pecat SDO Selangor?

Kedudukan Pengarah SDO Selangor atau Selangor State Development Office terus dalam keadaan tidak menentu berikutan terdapat segelntir Adun BN Selangor yang mahu beliau ditukar dari negeri itu kerana dikatakan tidak berpuas hati terhadap pengagihan projek-projek pembangunan yang diuruskannya.
Perkara ini bermula bilamana seorang Adun yang memegang jawatan kanan dalam Badan Perhubungan Umno Selangor tidak berpuas hati kerana syarikat yang disokongnya tidak memperolehi suatu projek yang tendernya dikeluarkan oleh SDO Selangor itu.
Akibat rasa tidak puas hati, Adun berkenaan telah membuat memorandum kepada Najib selaku Perdana Menteri dan Pengerusi Badan Perhubungan Umno Selangor dan meminta semua Adun BN yang lain supaya turut menandatangani memorandum itu. Desakannya ialah meminta Pengarah SDO itu ditukar dan dikeluarkan dari negeri Selangor.
Difahamkan tidak semua Adun bersetuju dengan tindakan itu tetapi terpaksa menandatanganinya kerana malu alah memandangkan Adun yang meminta mereka menurunkan tandatangan itu berjawatan kanan dalam Umno Selangor dan dikatakan mempunyai hubungan rapat dengan Pejabat Perdana Menteri.
Berikutan memorandum itu, Pengarah SDO itu telah dipanggil oeh salah seorang pegawai Najib dan telah pun memberi penjelasan berkenaan punca rasa tidak puas hati segelintir Adun terhadapnya.
Sehingga ini difahamkan pegawai Najib berpuas hati dengan penjelasan beliau, malahan Najib sendiri dikatakan memberi jaminan bahawa kedudukannya kekal di negeri Selangor.
Pentadbiran Najib sehigga ini tidak mengambil apa-apa tindakan berikutan memorandum itu kerana secara umumnya mengetahui bahawa pembahagian projek melalui SDO agak menyeluruh dan semua pihak memperolehinya. Hanya Adun berkenaan yang tidak berpuas hati kerana gagal memperolehi projek yang dihajatinya sedangkan syarikat yang disokongnya untuk tender itu tidak pun memenuhi kelayakan teknikal yang sewajarnya.
Pejabat Perdana Menteri turut dimaklumkan sebab-sebab syarikat yang disokong oleh Adun itu tidak layak memenangi tender tersebut.
Meskipun begitu, cakap-cakap di belakang yang mempertikai tugas dan tanggungjawab Pengarah SDO itu terus kedengaran dan Adun berkenaan juga dikatakan masih terus dengan rasa tidak puas hatinya itu. Dan tidak mustahil beliau terus menyimpan dendam atau mencuba helah lain untuk menyingkirkannya.
Sebenarnya inilah sikap sebahagian pemimpin Umno di Selangor yang perjuangan mereka hanya untuk memperolehi projek, kekayaan dan kesenangan semata-mata dan meletakkan perjuangan membangunkan kehidupan rakyat, bangsa dan negara di tempat yang ketiga belas.
Walaupun nasib sudah berubah daripada pemerintah kepada pembangkang tetapi sikap dan perangai mereka tidak pernah berubah. Hanya kerana tidak dapat projek sanggup menghantar memorandum dan mengumpul tandatangan untuk menyingkirkan pihak yang cuba menjalankan tugas dengan jujur dan amanah.
Sikap segelintir Adun ini bukan sahaja mengecewakan rakyat dan kakitangan kerajaan di Selangor tetapi pastinya juga membuatkan pengundi berfikir “kalau macam ini lebih baiklah Pakatan Rakyat terus mentadbir Selangor ini”.

0

0

votes
Article Rating
Kongsikan artikel ini


Hishammuddin ‘Lari’ Dari Sembrong ke Pengerang?

Heboh cakap-cakap di kalangan rakyat Johor bahawa Menteri Dalam Negeri dan Naib Presiden Umno, Datuk Seri Hishammuddin Tun Hussein Onn mahu berpindah kawasan Parlimen daripada Sembrong yang diwakilinya sekarang ke Pengerang atau pun ke Kota Tinggi.
Dikatakan bahawa tindakan mahu berpindah itu dilakukan kerana tidak yakin untuk menang dalam pilihanraya umum datang berikutan di Sembrong terdapat lebih 20 peratus pengundi bukan Melayu terutamanya kaum Cina. Beliau dikatakan tidak mahu mengambil risiko kalah dalam PRU 13 ini berikutan sokongan pengundi Cina masih tetap memihak kepada pembangkang.
Berbanding di Sembrong, beliau dikatakan lebih yakin untuk menang di Pengerang atau di Kota Tinggi kerana dua kawasan Parlimen itu peratusan pengundi bukan Melayunya amat kecil.
Parliman Pengerang sekarang diwakili orh Azalina Othman Said, bekas Menteri Belia dan Sukan dan bekas Ketua Puteri Umno manakala Kota Tinggi diwakili oleh bekas Menteri Dalam Negeri, Syed Hamid Albar. Kedua-dua mereka hampir pasti tidak lagi dicalonkan dalam pilihanraya akan datang ini.
Azalina baru-baru ini disiasat SPRM kerana dituduh menerima wang daripada seorang ahli perniagaan Johor berjumlah RM300 ribu dan sebelum pemilihan Umno 2008, beliau juga disiasat SPRM dan kemudian digugurkan sebagai menteri sebagai Datuk Seri Najib mengambil alih jawatan Perdana Menteri. Syed Hamid juga digugurkan sebagai menteri oleh Najib seiring dengan Azalina dan kini dilantik sebagai Pengerusi SPAD.

0

0

votes
Article Rating
Kongsikan artikel ini


UMNO Akan Jadi Dinasour…

Soal masa depan Umno kini menjadi bualan di mana-mana dan oleh sesiapa sahaja. Selain hidup mati Umno dikatakan akan ditentukan oleh keputusan PRU 13 akan datang, soal bagaimana wajah dan rupa bentuk Umno di masa hadapan turut menjadi perhatian. Dengan wajahnya seperti sekarang, apakah Umno akan wujud 50 tahun atau 100 tahun akan datang? Atau apakah Umno perlu merubah wajah dan rupa bentuknya untuk disesuaikan dengan kehendak zaman dan generasi mendatang?
Berdasarkan keputusan piliharaya 2008 dan perkembangan mutakhir ini, jelas bahawa Umno kini semakin dipertikai dan dijauhi oleh orang-orang Melayu sendiri. Golongan muda, profesional dan pertengahan ke atas seperti tdak lagi menjadikan Umno sebagai sandaran dalam menentukan hidup mati atau jatuh bangun masa depan mereka. Wujud atau tidak Umno,tidak ada bezanya bagi mereka.
Umno kini hanya menjadi parti orang-orang Melayu di kampung dan mereka yang berpendapatan sederhana rendah yang tinggal di bandar atau pinggir bandar. Di bandar cawangan Umno hanya wujud di kawasan perumahan kos rendah, flat, kawasan setiggan dan PPRT dan mesyuarat Umno cawangan di kawasan ini agak aktif dengan pelbagai tuntutan dan permintaan. Cawangan Umno tidak wujud atau hampir tidak aktif di kawasan perumahan mewah seperti Bukit Damansara, Mont Kiara, Tropicana, Taman TAR di Ampang dan seumpamanya meskipun di situlah kebanyakan pemimpin Umno tinggal dan menjadi tempat anak isteri mereka mempamerkan kekayaan.
Dengan arus pembangunan yang mungkin menjadikan kampung-kampung turut dimajukan dan orang Melayu sendiri menjadi pandai, berpendidikan serta menjadi kelompok elit dan menengah, apakah Umno dengan wajahnya sekarang mampu untuk terus bertahan?
Selain wajah Umno dihodohkan dengan perangai pemimpin dan mereka yang diberi kuasa tetapi bersikap tidak amanah dan tidak ikhlas dalam perjuangan sehingga dicemari dengan pelbagai isu skandal, rasuah, salah guna kuasa, penyelewengan, penipuan malahan pembunuhan sekalipun, struktur dan wajah Umno yang bersifat hanya untuk satu kaum sahaja turut menjadikan ia lemah dibawa perubahan zaman. Dan semua ini, hari demi hari, menjadikan Umno semakin hodoh dan hilang seri di mata rakyat.
Malaysia sejak kewujudannya adalah sebuah negara berbilang kaum namun jarang berlaku persengketaan kaum kerana masing-masing menyedari pentingnya menjaga keharmonian kaum. Seruan terhadap integrasi kaum juga sering dilaungkan meskipun pada awalnya Umno, Mca dan Mic memperjuangkan kepentingan dan hak kaum masing-masing.
Namun setelah lebih 50 tahun merdeka dan selepas pilihanraya 2008, soal kaum dalam perjuangan politik seakan mula memasuki dimensi baru. Penolakan rakyat terhadap Umno bukan sahaja disebabkan wajah hodohnya yang dipamerkan melalui perangai kebanyakan pemimpinnya tetapi juga kerana sifat perkaumannya. Parti berunsur satu-satu kaum mulai ditolak manakala parti pelbagai kaum seperti Pkr dan Dap mulai mendapat sambutan. Ada pula yang meninggalkan Mca dan Mic untuk menyertai parti pelbagai kaum dalam gabungan BN seperti Gerakan dan PPP. Parti baru yang ditubuhkan selepas pilihanraya 2008 seperti KITA juga bersifat pelbagai kaum.
Semua ini memperlihatkan kesedaran yang makin tinggi bahawa perjuangan politik dalam sebuah negara majmuk tetapi hanya berasaskan satu-satu kaum sudah mulai ketiggalan zaman. Kemudian apabila dua bekas pemimpin Umno iaitu Datuk Ariff Sabri, bekas Adun Pulau Manis, Pahang dan Aspan Alias dari Negeri Sembilan serta bekas Presiden NUJ, Hata Wahari mengambil keputusan menyertai Dap, jelas memperlihatkan parti pelbagai kaum sudah mulai menyusup jauh.
Beberapa individu seperti Tengku Abdul Aziz dan Zairil Khir Johari sudah pun menyertai Dap sebelum ini dan diterima dengan baik dalam parti itu.
Dengan Pkr yang diterajui oleh Anwar Ibrahim, juga bersifat pelbagai kaum dan diterima baik oleh rakyat bersama gabungan dengan Pas dan Dap, kebarangkalian untuk melihat Umno akan beransur-ansur tenggelam, dilupakan dan menjadi dinasour adalah amat besar sekali, kecuali ia segera merubah struktur dan rupa wajahnya bukan saja untuk disesuaikan dengan keperluan zaman tetapi juga dengan hakikat negara sendiri yang berbilang kaum.
Pengasas Umno, Datuk Onn Jaafar pernah mencadangkan supaya Umno terbuka kepada semua kaum tetapi beliau telah ditentang ketika itu sehingga disingkirkan daripada Umno. Tetapi melihat perkembangan semasa dan akan datang yang dijangka terus mahukan isu-isu perkauman diketepikan, janganlah terperanjat kiranya di masa akan datang Umno akan terus mengecil jika kekal dengan rupa bentuknya seperti sekarang.
Selain Umno dijauhi kerana generasi akan datang lebih berminat menyertai parti pelbagai kaum seperti Pkr dan Dap, sebahagian Melayu yang lain pula memilih menyertai Pas yang juga bukan bersifat perkauman tetapi berlandaskan Islam. Bekas Ketua Pemuda Umno Ketereh, Haji Soberi Shafie telah meninggalkan Umno untuk menyertai Pas.
Adalah dijangkakan menjelang pilihanraya atau selepas pilihanraya akan datang ini, lebih ramai lagi orang-orang Melayu sama ada daripada kalangan tidak berparti atau bekas ahli Umno, akan turut menyertai Dap. Ini kerana Dap yang selama ini digembar-gemburkan sebagai parti perkauman Cina dilihat bersungguh-sungguh mahu menghakis tanggapan itu, sesuai matlamat asal penubuhan dan perlembagaannya sendiri yang bersifat untuk semua kaum, mempertahan Raja-Raja dan Perlembagaan negara.
Pkr memang dilihat tidak ada masalah untuk menarik orang Melayu menyertai, bersimpati dan menyokong mereka kerana parti itu mempunyai banyak isu dan ramai pemimpin Melayu didalamnya yang membolehkan ia mudah diterima. Berbeza dengan Dap, kiranya keputusan PRU 13 ini memperlihatkan calon-calon Melayunya diterima oleh pengundi, ia akan menyaksikan lebih ramai orang Melayu menyertainya selepas itu.
Dalam hal ini Umno tidak ada pilihan kecuali berubah sesuai dengan kehendak generasi akan datang dan kedudukan masyarakat majmuk negara ini. Jika ia gagal atau tidak mahu berubah, Umno akan menjadi dinasour yang akhirnya pupus ditelan zaman kerana gagal menyesuaikan diri. Di Sabah misalnya, Umno turut dianggotai oleh kaum Bumiputera lainnya selain Melayu. Jika Umno Sabah hanya untuk Melayu sahaja, sudah lama ia gulung tikar dan menadi sejarah.
Saoal bagaimana bentuk perubahan itu mahu dilakukan, terserahlah kepada pimpinan dan ahli Umno sendiri menentukan tetapi ia harus dilihat dengan serius selepas pilihanraya umum akan datang. Lagi pula parti-parti politik di negara lain yang penduduknya lebih daripada satu kaum seperti Amerika, Britain dan Australia juga tidak bersifat perkauman. Tidak ada parti yang hanya untuk orang kulit putih atau kulit hitam sahaja di negara-negara tersebut. Tambahan pula parti yang bersifat perkauman yang kekal sebagai pemerintah hanya tinggal di Malaysia sahaja.
Pilihan nampaknya hampir tidak ada jika Umno ingin dilihat terus kekal kewujudannya.
 (Nota: Dalam buku Najib Perdana Menteri Terakhir… yang diterbitkan pertengahan 2011, saya telah mengupas isu ini dan ternyata kini ia mula menampakkan akan menjad realiti).

0

0

votes
Article Rating
Kongsikan artikel ini


Rosmah Boros Lagi, Undi BN Terus Bertambah…

Berita mengenai tabiat dan keghairahan isteri Perdana Menteri, Datin Seri Rosmah Mansor dalam berbelanja muncul lagi, kali ini didedahkan oleh akhbar Australia, Sydney Morning Herald yang menulis bahawa isteri PM itu telah memboros sebanyak lebih RM300,000 untuk membeli pakaian di sebuah butik di Sydney ketika bercuti hujung Disember 2011 lalu.
Turut didedahkan ialah Najib dan Rosmah turut menginap di sebuah hotel mewah dengan kadar penginapan RM65,000 semalam.
Meskipun PRU 13 makin hampir dan semua pemimpin Umno kini bergelut untuk meyakinkan rakyat agar terus memilih Umno dan BN, nampaknya ia sama sekali tidak menghalang Rosmah daripada meneruskan hobi berbelanjanya itu.
Malahan Najib sendiri kini dalam proses berterusan bertemu rakyat, meyakinkan pengundi dengan pelbagai pendekatan serta program agar rakyat terus memilih BN dalam pilihanraya akan datang ini, termasuk memperkenalkan konsep wassatiyah atau kesederhanaan untuk dianuti oleh rakyat.
Soalnya apakah Najib sedar ketika beliau memperkenalkan wassatiyah itu, beliau baru saja pulang daripada menemani isterinya bershopping mewah di Sydney?
Pendedahan megenai Rosmah berbelanja mewah ini bukanlah kali pertama muncul, malahan sebelum ini turut didedahkan dengan pelbagai perkara yang meliputi cincin, gelang tangan, hiasan permata, pakaian yang gemerlapan, beg tangan dan pelbagai lagi.
Kini bukan saja media tempatan dan rakyat Malaysia yang sering memburu berita-berita baru mengenai tabiat isteri Perdana Menteri berbelanja mewah malahan media antarabangsa dan luar negara turut berminat membongkarnya. Akhbar Sydney Morning Herald malah menggelar Rosmah sebagai First Lady Of Shopping.
Dengan terus mengekalkan tabiatnya itu, Rosmah dan Najib seperti mempunyai keyakinan bahawa perbuatannya itu tidak menjejaskan langsung sokongan rakyat kepada Umno dan BN dalam pilihanraya akan datang.
Pendedahan demi pendedahan sebelum ini langsung tidak memberi kesan kepada Rosmah untuk mengurangkan atau berhenti terus daripada berbelanja meswah setiap kali ke luar negara atau sekurang-kurangnya Najib sendiri mengambil inisiatif menasihati isterinya agar memperlahankan sementara keghairahan itu sehingga pilihanraya. Mereka tetap terus berbelanja dan berbelanja.
Mereka mungkin berkeyakinan dengan terus berbelanja mewah dan pendedahannya pula dibuat secara besar-besaran, ia akan menyebabkan sokongan rakyat meningkat dan undi kepada BN terus bertambah, lantas menyebabkan BN lebih cemerlang dalam PRU 13 ini. Kalau begitu, teruslah berbelanja lagi!!!

0

0

votes
Article Rating
Kongsikan artikel ini


Beberapa Lagi Bekas Pemimpin UMNO Akan Sertai DAP

Setelah beberapa bekas pemimpin UMNO dan NGO menyertai DAP baru-baru ini, kini beberapa orang lagi bekas pemimpin UMNO sedang dintai dan dirisik untuk menyertai parti itu.
Antara mereka ialah yang pernah memegang jawatan utama di peringkat UMNO bahagian dan negeri serta dikenali ramai. DAP sebagai sebuah parti berbilang kaum kini kelihatan bersungguh-sungguh untuk mempamerkan wajah majmuknya sesuai dengan komposisi penduduk berbilang kaum di negara ini.
Kiranya usaha menarik bekas-bekas pemimpin UMNO ini menjadi kenyataan, ia pastinya memberi tamparan kepada UMNO yang kini sudah pun sedia tenat dan dijauhi oleh orang-orang Melayu sendiri.
Dengan penyertaan bekas pemimpin UMNO itu dan seterusnya berupaya pula menarik sokongan pengundi sekurang-kurangnya 200 atau 300 di kalangan penyokong dan saudara mara mereka, pastinya harapan untuk melihat calon UMNO dan BN tumbang di banyak kawasan dalam pilihanraya akan datang adalah amat cerah sekali.
Bekas-bekas pemimpin UMNO terbabit bukanlah menyertai DAP kerana kecewa atau sebagainya tetapi untuk membuktikan bahawa DAP bukanlah parti chauvinis Cina atau perkauman totok sebagaimana yang digembar-gemburkan oleh UMNO selama ini. Lagi pula sudah menjadi tradisi UMNO mengenepi dan menyisihkan langsung bekas pemimpin mereka setelah tidak lagi memegang jawatan di bahagian atau setelah dibersarakan sebagai wakil rakyat.
Setiap kali pemilihan UMNO, pemimpin baru yang naik memegang jawatan, biasanya akan menyisihkan terus pemimpin lama, malahan kadang-kadang diketepikan pendapat atau tidak dijemput lagi menghadiri program-program parti.
Baru-baru ini dua bekas pemimpin UMNO iaitu Datuk Ariff Sabri dari Pekan, Pahang, Aspan Alias dari Negeri Sembilan serta bekas Presiden NUJ, Hata Wahari telah menyertai DAP dan dikatakan akan diletakkan sebagai calon dalam pilihanraya akan datang.
Sebenarnya penyetaan tokoh Melayu dalam DAP bukanlah baru di mana sebelum ini Ahmad Nor, Zainal Rampak, Fadzlan Yahya dan beberapa nama lagi adalah antara yang bergiat cergas, berjaya menjadi wakil rakyat dan menduduki heiraki kanan dalam parti itu.
Dengan penyertaan beberapa lagi bekas pemimpin UMNO ini, DAP dipercayai bukan sahaja berjaya menampilan wajah pelbagai kaum dan keterbukaannya malahan dalam jangka panjang akan mengubah persepsi mutlak orang-orang Melayu sendiri terhadap parti itu. (Secara peribadi penulis mengetahui sebahagian nama-nama yang bakal menyertai DAP itu dan hanya menunggu masa pengumuman sahaja).
Soal sama ada bekas-bekas pemimpin UMNO yang menyertai DAP ini akan dijadikan calon atau sebaliknya bukanlah soal penting sebenarnya tetapi jika penyertaan itu mampu mengubah persepsi dan menarik sokongan orang Melayu kepada DAP dan Pakatan Rakyat, hakikatnya laluan berduri sedang menanti BN dalam PRU 13 ini.
Lagi pula DAP kini dilihat parti yang mengamalan keterbukaan, telus dan bersikap keras terhadap amalan rasuah, salah guna kuasa dan penyelewengan dalam pentadbiran kerajaan atau yang melibatkan pemimpin kerajaan dan dilakukan merentasi sempadan kaum dan agama.
 (SH 23/1/2012).

0

0

votes
Article Rating
Kongsikan artikel ini


Najib Sukar Tawan Selangor, Calon MB Pun Masih Tiada!!

Sempena Tahun Baru Cina semalam, saya berkesempatan berkunjung dan bertemu dengan beberapa rakan dari kaum Cina yag menjalankan perniagaan di negeri Selangor. Dalam perbualan itu,selain berbual mengenai hal-hal lain, tidak terkecuali isu-isu politik di Selangor turut menjadi tajuk perbualan.
Apa yang dapat disimpulkan melalui perbualan dan luahan hati rakan-rakan dari kaum Cina itu ialah majoriti kaum Cina masih menyokong Pakatan Rakyat di negeri Selangor ini. Menurut rakan-rakan saya itu, kaum Cina rata-ratanya gembira dengan pentadbiran Tan Sri Khalid Ibrahim kerana mudah ‘cari makan’ dan menjalankan perniagan di Selangor ini.
Mereka juga gembira kerana pentadbiran sekarang yang dilihat lebih cekap, kurang pembaziran, kurang rasuah manakala pemimpin-pemimpinnya pula tidak bergaya mewah, tidak menunjuk kekayaan dan lebih mengutamakan rakyat berbanding pentadbiran BN sebelum ini.
Menurut rakan-rakan saya itu, selagi elemen-elemen itu wujud, kaum Cina akan terus memberikan sokongan kepada kerajaan Pakatan Rakyat yang memerintah sekarang.
Itu senario kaum Cina. Bagaimana pula dengan rakyat Selangor keseluruhannya? Melalui tinjauan rambang dengan rakyat Selangor dari pelbagai kaum, didapati rata-rata mereka gembira dengan pentadbiran sekarang terutama melalui program-program kebajikan untuk rakyat yang diperkenalkan oleh Kerajaan Pakatan Rakyat. Rakyat Selangor benar-benar merasa mereka dihargai.
Disamping sarat dengan program kebajikan dan pembangunan pula terus berjalan seperti biasa, kerajaan pimpinan Tan Sri Khalid juga berjaya menaikkan simpanan rizab tunai kerajaan negeri kepada RM1.4 bilion sekarang. Ini membuktikan gejala rasuah, ketirisan dan pembaziran berjaya dikekang.
Bagi kakitangan kerajaan pula, mereka turut gembira kerana tiada lagi ‘gangguan’ daripada orang-orang politik sama ada melalui panggilan telefon mahupun kedatangan pelbagai ‘surat wahyu’ yang sering meminta itu dan ini atau menyokong si polan-si polan tertentu. Ini menjadikan kakitangan kerajaan seronok menjalankan tugas.
Meskipun Najib menjadikan agenda menawan Selangor menjadi keutamaan selain mempertahankan Putrajaya, hakikatnya ia tetap merupakan tugas yang sukar. Pelbagai program, seruan dan bantuan dilonggokkan sekarang ini termasuk membawa Tun Mahathir baru-baru ini untuk memberi semangat dan perangsang kepada jentera BN Selangor, namun keadaan tetap tidak banyak berubah.
Disamping rakyat Selangor secara umumnya gembira dengan kerajaan PR yang ada, UMNO sendiri seperti tidak yakin dengan kemampuan BN untuk merampas kembali negeri itu. Noh Omar yang sekarang merupakan Timbalan Pengerusi UMNO Selangor dan Menteri Pertanian dan Industri Asas Tani dikatakan lebih selesa untuk terus bertanding kerusi Parlimen dalam PRU 13 ini dan menolak untuk diletakkan bertanding di kerusi DUN, seterusnya menjadi Mentei Besar.
Dengan penolakan Noh Omar, siapa calon Menteri Besar Selangor pilihan Najib? Yang berminat dan berhajat mungkin ramai seperti Datuk Satim Diman, Datuk Shukor Idrus atau Datuk Zin Mohamed. Ada juga meramalkan nama Datuk FD Iskadar, Bendahari UMNO Selangor dan Ezam Mohd Nor sebagai pilihan Najib. Nama Tan Sri Rozali Ismail, Pengerusi Syabas dan Puncak Niaga pun muncul sebagai calon Menteri Besar.
Semua itu memperlihatkan bahawa UMNO dan BN masih dalam keadaan ketidaktentuan siapa yang mahu dijadikan Menteri Besar jika BN kembali kembali memerintah. Semua nama-nama yang berlegar dan diperkatakan sebagai calon Menteri Besar itu pula dilihat masing-masing mempunyai masalah dan ‘pekung’ tersendiri yang jika salah perkiraan akan menyebabkan bukan sahaja kemenangan tidak mampu dicapai, malahan kekalahan yang diterima bertambah teruk.
Bagi kalangan ahli UMNO sendiri, meskipun mereka mahu BN kembali berkuasa tapi jika yang mahu ditonjokkan Najib itu tidak sesuai pada pandangan dan selera mereka, mereka akan sabotaj dan tidak memberi undi. Akhirnya kalah juga, seperti seorang rakan UMNO yang agak senior dan berpengaruh memberitahu, ” kalau Ezam Mohd Nor bertanding di kerusi DUN dan mahu dijadikan Menteri Besar oleh Najib, sebelum keputusan pun dah tahu BN akan kalah di Selangor”.
 (SH 24/1/12).

0

0

votes
Article Rating
Kongsikan artikel ini


Bagamana UMNO Nak Berubah, Najib Pun Tak Berubah!!

Sejak keputusan pilihanraya 2008 yang menyaksikan buat pertama kalinya BN hilang majoriti dua pertiga di Parlimen dan kejatuhan beberapa negeri kepada pembangkang, seruan agar UMNO dan pemimpinya perlu berubah mulai kedengaran. Apabila Najib mengambil alih teraju pemerintahan negara daripada Pak Lah pada April 2009, seruan kepada perubahan itu semakin dilihat perlu dan seolah-olah suatu keutamaan serta pra syarat penting jika UMNO dan BN mahu terus berkuasa.
Ia semakin meniti dibibir rakyat apabila Najib sendiri memberi amaran “UMNO akan rebah jika tidak berubah”. Kemudian semua orang bercakap soal perubahan itu serta menokoktambahya mengikut definasi, kefahaman, kepentingan dan selera masing-masing. Namun hakikat yang diakui oleh semua pihak ialah UMNO dilihat sudah begitu tenat serta nazak dan jika tidak berubah ia akan ditolak rakyat, seterusnya akan menuju persemadian yang abadi.
Perubahan yang sebenarnya perlu dilakukan untuk menawan kembali hati rakyat ialah dengan mereka yang menjadi pemimpin UMNO berjuang dengan ikhlas, jujur serta amanah untuk agama, bangsa dan negara. Pemimpin juga harus menolong, membantu dan menyelesaikan masalah rakyat dengan sebaik-baiknya dan jangan sesekali menggunakan kuasa yang ada untuk kepentingan diri, kaum keluarga, anak isteri, kroni dan saudara mara. Mereka yang menjadi pemimpin juga harus hidup sederhana, tidak sombong, mudah mesra, tidak berpura-pura dan tidak mempunyai dua wajah.
Itu adalah antara perubahan yang paling umum yang perlu dilakukan oleh pemimpin UMNO jika ingin kembali mendapat sokongan dan dokongan dariada rakyat. Ini kerana penolakan rakyat sehingga menatijahkan keputusan pilihanraya 2008 adalah kerana rakyat sudah muak melihat karenah dan gaya pemimpin yang sombong, berlagak, gemar mempamer kemewahan, tidak ikhlas serta tidak serius menyelesaikan masalah rakyat, anak isteri dan kaum kerabat pemimpin bergentayangan mempamer kemewahan sehingga lupa kepada rakyat. Rakyat hanya dijenguk pada waktu-waktu tertentu, selebihnya kedatangan rakyat dengan pelbagai masalah sudah dianggap sebagai beban.
Soalnya di sebalik segala seruan dan laungan itu, benarkah UMNO dan pemimpinnya sudah berubah? Najib sendiri bagaimana, sudahkah beliau berubah sama?
Menyelak kembali helaian-helaian peristiwa dalam perjalanan politik negara selepas piliharaya 2008,adalah jelas bahawa UMNO dan para pemimpinnya belum lagi berubah. Mereka nampaknya tidak mahu berubah dan tidak akan berubah. Kalau ia mahu berubah dan sayang kepada kuasa pemerintahan yang ada, sudah lama sebenarnya perubahan itu dilakukan kerana pilihanraya 2008 sudah menyaksikan kuasa hampir terlepas dan beberapa negeri sudah pun jatuh ke tangan pembangkang. Jadi mahu tunggu apa lagi?
Sebagai parti pemerintah, wajah UMNO sebenarnya diserlah melalui perilaku para pemimpinya. Kalau baik pemimpinnya, cantiklah wajah UMNO. Kalau macam pelesit perilaku pemimpinnya, hodohlah wajah UMNO.
Yang mesti berubah dulu ialah pemimpin. Tetapi selepas pilihanraya 2008, kita masih juga dihidangkan dengan pelbagai cerita skandal, penyelewengan, salah guna kuasa, pembaziran, pemborosan dan pebagai lagak mewah yang membabitkan kehidupan pemimpin dan kaum keluarganya. Masih juga kedengaran lagi kesusahan rakyat di mana-mana. Juga masih kedapatan lagi rakyat yang mengeluh serta merintih kerana tidak dijenguk dan diambil peduli oleh pemimpin.
Daripada kes bekas Menteri Besar Selangor, Dr Khir Toyo yang dihadapkan atas kes rasuah, skandal lembu NFC yang membabitkan Shahrizat Jalil, kes Jamil Khir mengubahsuai rumah secara mewah dan menggunakan wang zakat untuk kes qazaf, Zahid Hamidi menggunakan jet peribadi milik kenalannya untuk menunaikan haji bersama keluarga, penglibatan beberapa menteri dalam amalan konisme dan nepotisme, bekas menteri Azalina dan Timbalan Menteri Kewangan, Awang Adek Hussain mengumpul sumbangan kewangan dalam tiga akaun peribadi dan pelbagai lagi.
Lebih dahsyat lagi, Timbalan Perdana Menteri Muhyiddin Yassin dan Najib sendiri turut terkait sama. Muhyiddin dikaitkan dengan anak dan menantuya yang dikatakan memperolehi beberapa peluang perniagaan melalui bidang kuasa TPM iatu pembekalan mesin biometrik untuk Program 6P dan pegawainya yang dikaitkan menerima sejumlah wang daripada ahli perniagaan Johor.
Najib pula dikaitkan dengan karenah isterinya, Rosmah Mansor dan kaum keluarganya yang berbelanja mewah, mengumpul koleksi perhiasan mahal-mahal dan memperolehi peruntukan besar melalui Permata serta penglibatan adik-beradik Najib dalam beberapa perniagaan.
Semakin berlegar dan munculnya kes-kes baru dari segi rasuah, salah guna kuasa, penyelewengan, pemborosan serta pembaziran yang melibatkan pemimpin UMNO dan kaum keluarga mereka ini jelas membuktikan bahawa laungan dan seruan kepada perubahan selama ini hanyalah omong kosong belaka. Tidak ada pemimpin UMNO yang mahu berubah sebenarnya. Mereka masih menjadi kelompok manusia yang geli terhadap kuasa dan wang ringgit sehingga lupa kepada kuasa rakyat yang menjadikan mereka sebagai pemimpin selama ini.
Najib pula sebagai Perdana Menteri dan pemimpin utama negara dilihat paling tidak mahu berubah. Sebagai orang yang mula-mula menyuarakan tentang perubahan dan memperkenalkan slogan “rebah jika tak berubah” beliau seharusnya menunjukkan contoh teladan dalam hal ini. Di ketika beliau meminta rakyat diutamakan, mahukan pemimpin berjimat cermat dan memperkenalkan wassatiayah atau kesederhanaan, beliau yang paling afdal memulakannya dahulu. Mengutamakan rakyat bermakna bantuan dan pertolongan haruslah dijadikan agenda berterusan, bukannya dilakukan semata-mata untuk mendapat undi serta sokongan sebagaimana yang beliau perkenalkan melalui bantaun BR1M, bantuan RM100 kepada murid sekolah dan baucer buku RM200 untuk pelajar universiti. Jadikanlah bantuan ini dasar yang dilaksanakan setiap tahun, bukan untuk tahun 2012 sahaja dan mungkin muncul lima tahun kemudian.
Di ketika beliau meminta rakyat berjimat cermat dan bersederhana, adalah afdal anak isteri dan kaum keluarganya mengamalkannya dahulu. Munculnya pebagai pendedahan mengenai isteri dan anak-anaknya dalam berbelanja serta bergaya mewah, tidak lebih menggambarkan kegagalan Najib sebagai pemimpin.
Nampaknya laungan dan seruan kepada perubahan itu semata-mata dilakukan untuk mengekalkan kuasa, bukannya untuk membela rakyat dan menzahirkan iltizam yang ikhlas kepada perubahan itu sendiri.
Tidak ada apa-apa yang berubah sebenarnya. UMNO dan perangai pemimpinnya tetap sama. Kuasa yang tinggal sedikit dan hampir terlepas tidak memberi apa-apa iktibar, jika tidak masakan kita terus dihidangkan dengan pelbagai berita skandal dan penyelewengan. Lebih menyedihkan sesetengahnya yang dikaitkan dengan cerita buruk itu melibatkan pemimpin yang tahu agama, tahu halal haram dan sering pula bercakap soal dosa dan pahala.
Agaknya mereka bersikap begitu kerana melihat Najib sendiri pun tidak pernah berubah!!!
 (SH 26/1/2012).

0

0

votes
Article Rating
Kongsikan artikel ini


Munculnya Video Seks Terbaru Anwar Bukti UMNO Hampir Nak Tumbang…

Di ketika Najib dan Muhyiddin sedang sibuk melakukan lawatan ke negeri-negeri bertemu dengan rakyat sambil menawarkan pelbagai ‘gula-gula’ yang memberi petanda bahawa PRU 13 makin hampir, tiba-tiba seorang anggota trio Datuk T iaitu Shuib Lazim bersuara kembali dengan mengugut akan mendedahkan satu lagi video seks yang dikatakan membabitkan Anwar Ibrahim.
Kali ini kononnya video yang dirakam secara curi itu berlaku di Thailand pada 12 dan 13 Januari tahun lalu.
Dalam masa yang sama beliau turut mencabar Anwar supaya menyamannya di mahkamah berhubung ketulenan video seks yang dikatakan membabitkan Anwar dengan seorang pelacur China yang telah didedahkannya sebelum ini. Shuib kononnya akan mendedahkan video terbaru ini kiranya Anwar tidak mahu menyamannya.
Melihat bahawa kenyataan berbaur ugutan ini dikeluarkan di ketika Najib dan Muhyiddin sedang sibuk menjelajah ke seluruh negara bagi meyakinkan rakyat agar terus memilih BN dalam PRU 13 ini, ia seakan-akan memberi gambaran bahawa ‘roadshow’ kedua-dua pemimpin itu tidak begitu berjaya menarik sokongan rakyat. Kehambaran sokongan yang diterima dan seterusnya memberi signal yang cukup jelas bahawa UMNO dan BN semakin hampir kehilangan kuasa telah menyebabkan Datuk T digunakan sekali lagi bermodalkan isu video seks sebagai ‘talian hayat’ dengan harapan rakyat akan terpedaya dengan gambaran moral yang cuba digambarkan mengenai Anwar sebagai bakal Perdana Menteri.
Jika siri demi siri bertemu rakyat yang dilakukan oleh Najib dan Muhyiddin sudah cukup memuaskan hati mereka dari segi penerimaan dan sokongan rakyat, sudah tentu isu video seks ini tidak muncul lagi kerana semua orang sudah tahu dan memahami bahawa isu video seks dan kes liwat kedua yang disensasikan sebelum ini tidak pun mampu mengalih sokongan rakyat sepertimana yang diharap-harapkan.
Kedua-dua isu itu sebelum ini hanya meriah menjadi percakapan di kalangan ahli dan penyokong tegar UMNO sahaja manakala rakyat terbanyak umumnya merasa mual, jijik dan tidak terpedaya sama sekali. Bagi rakyat terbanyak isu yang lebih besar ialah isu rasuah, penyelewengan, salah guna kuasa, kronisme, nepotisme, pembaziran, pemborosan, kerajaan dan menteri yang lemah serta hal-hal yang berkaitan dengan kepedulian kerajaan terhadap rakyat.
Namun hakikatnya UMNO masih seperti seorang jurujual tua yang gagal menjual barangannya sendiri lalu mereka-reka cerita tentang keburukan barang yang dijual pesaingnya dengan harapan barang-barangnya akan laku akhirnya. Sepatutnya apabila barang kita tidak laku, kita harus mengkaji kekuranganya dan cuba menambahbaiknya dari segi kandungan, bungkusan dan sebagainya supaya akhirnya ia bukan sahaja laku tetapi juga memberi kepuasan kepada pengguna.
UMNO nampaknya tidak pernah berusaha sebaik mngkin menambahbaik nilai-nilai perjuangan, perilaku, pemimpin yang ditonjolkan, keikhlasan dan amanah dalam membela rakyat tetapi sebaliknya hanya sibuk mencari keburukan pihak lawan untuk diaibkan sebagai satu-satunya cara yang mudah untuk mengekalkan kuasa.
Dengan kemungkinan video seks terbaru bakal dimunculkan sebagaimana yang diluahkan oleh Shuib Lazim itu, ia tidak lain hanya mendedahkan kelemahan dan kepincangan UMNO yang makin parah serta sokongan rakyat yang masih tidak berubah. Jika ada lagi isu-isu yang berkaitan seks yang dikaitkan dengan UMNO, ia bukan sahaja memberi imej dan gambaran yang lebih buruk kepada rakyat yang tidak berparti mengenai UMNO, malahan tidak mustahil kekalahan UMNO lebih teruk daripada yang diramalkan dalam PRU 13 nanti. (SH 27/1/2012).

0

0

votes
Article Rating
Kongsikan artikel ini


Mungkinkah Ada Sejuta Ahli UMNO Sependirian Macam Kadir Sheikh Fadzir?

Keberanian Kadir Sheikh Fadzir, seorang bekas menteri dan Bendahari UMNO Bahagian Kulim Bandar Baharu mengiringi Anwar Ibrahim ke mahkamah pada 9 Januari lalu untuk mendengar keputusan kes liwatnya dan kemudian hadir di majlis kesyukuran di rumah Anwar beberapa hari selepas itu, dengan pantas mengundang kejutan dan menarik perhatian ramai orang untuk bercakap tentangnya.
Sebelum itu, Kadir bukan sahaja mengkritik kerajaan pimpinan Najib Razak atas beberapa kepincangan yang menyebabkan UMNO dan BN dilihat cukup lemah serta dipertikai, bahkan tanpa berselindung beliau menyatakan bahawa Anwar adalah ‘produk’ terbaik untuk menjadi Perdana Menteri dan menyelamatkan Malaysia.
Sementara pihak UMNO agak berdiam diri, mungkin sedang mencari kata-kata untuk menyerang kembali bekas menteri itu, para blogger pro UMNO pula agak keras menyerang Kadir dengan beberapa tuduhan seperti tidak mengenang budi, tak sedar diri, ingin kembali memegang kuasa dan bermacam-macam lagi.
Sehingga ini tidak ada sebarang tindakan atau komen keras daripada pucuk pimpinan UMNO terhadap Kadir, mungkin UMNO menyedari dalam keadaan kapalnya yang hampir karam ini, mereka cuba mengelak daripada menambah kemungkinan lebih banyak lubang yang menyebabkan air semakin memasuki kapal.
Namun hakikatnya, pendirian yang dilakukan oleh Kadir itu sebenarnya adalah manifestasi ramai ahli-ahli UMNO lantaran kecewa dengan cara Najib mengurus parti dan kerajaan sehingga menyebabkan UMNO dan BN kini diselaputi dengan pelbagai perkara buruk, jelek dan menyakitkan mata.
Pendirian Kadir itu sebenarnya bukan sahaja boleh didengari daripada kalangan bekas menteri, Ahli Parlimen, ADUN dan mereka yang tidak terikat lagi dengan pelbagai jawatan dalam parti dan kerajaan tetapi ramai kalangan ahli UMNO yang masih memegang jawatan dalam Bahagian dan Cawangan, turut mempunyai naluri dan sentimen yang sama.
Saya sendiri mempunyai ramai kenalan yang masih memegang jawatan dalam Bahagian serta Cawangan UMNO seluruh negara yang tanpa segan silu meluahkan kekecewaan terhadap pelbagai perkara yang berlaku dalam UMNO dan kerajaan sejak tahun-tahun kebelakangan. Mereka juga mengakui bahawa tiada ubat yang paling mujarab untuk memulihkan UMNO dan perangai para pemimpinnya melainkan sebahagian pemimpin yang curang digantikan atau biarlah ia kehilangan kuasa dalam PRU 13 nanti.
Manifestai yang dijelmakan oleh Kadir sebenarnya adalah gelombang senyap yang sedang membadai dari dalam UMNO sendiri. Sukar untuk menyatakan jumlah dan kekuatan kelompok itu tetapi yang jelas ia sedang meningkat jumlahnya hari demi hari. Golongan ini ada yang hanya bergerak dalam UMNO dan ada juga yang terang-terangan menyatakan sokongan kepada Pakatan Rakyat dengan menghadiri pelbagai program anjuran mereka.
Ramai yang saya kenali daripada ahli UMNO yang menghadiri ceramah-ceramah Pakatan Rakyat, pergi ke rumah Anwar untuk mendengar tazkirah dan bersolat hajat, pergi ke Konvensyen Pakatan Rakyat di Kedah, malah yang pergi bersalam dan menyatakan simpati kepada Anwar ketika Anwar berkunjung ke masjid-masjid sebelum 9 Januari lalu juga agak ramai. Bahkan di Masjid Selayang dan Kampung Baru yag dikunjungi pada dua Jumaat terakhir sebelum 9 Januari lalu iaitu hari Mahkamah Tinggi membuat keputusan membebaskannya dari tuduhan liwat kedua, didapati ramai ahli UMNO yang berebut-rebut untuk bersalam dan menyatakan simpati kepada Ketua Pembangkang itu. Ramai juga ahli UMNO yang turut bersama-sama bersolat hajat memohon doa agar beliau dibebaskan daripada cengkaman fitnah yang sedang dihadapinya.
Katakanlah jumlah golongan yang sependirian dengan Kadir di dalam UMNO sekitar 10 ribu orang di seluruh negara dan setiap seorang dari mereka pula mempunyai pengikut daripada kalangan anak isteri, adik beradik dan kawan-kawan rapatnya yang jumlah 10 orang, bermakna secara mudahnya UMNO dan BN akan kehilangan undi dan sokongan sebanyak 100 ribu. Bagaimana pula kalau jumlah ahli UMNO yang macam Kadir itu berjumah 100 ribu orang dan setiap seorang juga ada 10 pengikut setia, bukanlah jumlahnya mencecah 1 juta orang!!
Mungkin andaian ini terlalu idealistik dan retorik, namun yang jelasnya golongan dalam UMNO sendiri yang menolak kepimpinan UMNO yang ada sekarang semakin meningkat jumlahnya. Mereka hanya mahu UMNO dan kepimpinannya diberi pengajaran.
Ahli UMNO kini berjumlah 3.4 juta orang manakala pengundi berdaftar dengan SPR pula lebih kurang 11.5 juta orang, ini bermakna jika berlaku kehilangan 1 juta pengundi dalam PRU 13 ini pasti memberi impak yang besar kepada UMNO dan BN, lebih-lebih lagi banyak kerusi yang dimenangi oleh BN dalam pilihanraya lalu hanya dengan jumlah kurang daripada 2000 undi.
Fenomens penolakan terhadap UMNO dan BN kini boleh kita lihat dan dengar di mana-mana. Ia ada di dalam dan di luar UMNO, di kalangan kakitangan kerajaan, orang kampung, pekerja swasta, pemandu teksi, mahasiswa, pekerja kilang serta pelbagai lagi dan boleh dikatakan tidak ada mana-mana sektor yang benar-benar bulat sokongannya terhadap UMNO,BN dan Najib.
Memetik kata-kata seorang bekas menteri yang sempat ditemui baru-baru ini, “Ramai ahli UMNO takut untuk memberi undi kepada calon BN dalam pilihanraya nanti, takut kalau menang lebih tinggi mereka lebih lupa diri”. (SH 28/1/2012).

0

0

votes
Article Rating
Kongsikan artikel ini


Sabotaj Parti – Isteri, Suami Dan Anak Pemimpin Juga Patut Diambil Tindakan

Mesyuarat Majlis Tertinggi UMNO baru-baru dilaporkan telah bersetuju untuk menggerakkan Jawatankuasa Disiplin parti lebih awal terhadap ahli-ahli UMNO yang didapati mensabotaj parti sehingga memungkinkan harapan untuk mencapai kemenangan dalam PRU 13 hanya tinggal impian.
Najib selaku Presiden UMNO dilaporkan mahukan tindakan proaktif itu diambil kerana tidak mahu tindakan disiplin hanya diambil setelah parti menerima kesan daripada tindakan sabotaj itu.
Antara kriteria awal yang disebut untuk diambil tindakan ialah mereka yang mensabotaj parti kerana tidak dipilih sebagai calon pilihanraya dan mereka yang mengkritik parti secara terbuka. Dan nama Kadir Sheikh Fadzir, seorang bekas menteri yang akhir-akhir ini agak lantang mengkritik Najib dan UMNO turut disebut dalam laporan awal yang akan dihadapkan kepada Jawatankuasa Disiplin UMNO.
Terlanjur UMNO ingin bersikap proaktif, elok rasanya Jawatankuasa Disiplin ini benar-benar bersikap proaktif, bertindak menyeluruh dan tidak memilih bulu dalam tindakan yang mahu diambil. Sebagai parti yang besar dan telah lama berkuasa, memang ada macam-macam perkara boleh berlaku dalam UMNO.
Tindakan menegur dan mengkritik parti tidak bermakna mensabotaj parti jika tujuannya untuk kebaikan dan ingin menunjukkan jalan yang lurus kepada pimpinan UMNO yang telah lupa diri. Ini kerana bukan rahsia umum lagi bahawa kebanyakan mereka yang menjadi pemimpin dalam UMNO sudah tersasar daripada perjuangan sebenar lantaran terlalu ghairah memikirkan soal kepentingan peribadi, anak-anak, keluarga dan sebagainya. Perjuangan membela rakyat sudah banyak dilupakan, kalau mereka ingat pun terhadap rakyat hanya lima tahun sekali.
Selepas pilihanraya 2004, Tun Mahathir sendiri lantang mengkritik parti. Beliau malahan berkempen ke seluruh negara mengkritik UMNO dan kepimpinan negara kerana merasakan ada yang salah ketika itu. Oleh kerana keputusan pilihanraya 2004 adalah paling cemerlang dalam sejarah, Tun Mahathir juga menyatakan bahawa kerajaan yang terlalu kuat dan hampir mutlak adalah tidak baik untuk rakyat kerana tidak ada ‘check and balance’.
Tujuan Tun Mahathir jelas untuk memperbaiki parti dan menimbulkan kesedaran rakyat bahawa sebarang perbuatan tidak baik yang dilakukan pemimpin, ia haruslah dibantah mengikut saluran yang mereka ada. Tidak semua orang boleh bercakap terus dengan pemimpin UMNO untuk menyuarakan pandangan dan kritikan, maka mereka gunakanlah saluran yang dirasakan sesuai seperti meluahkan dalam blog, menulis surat terbuka, menulis buku, bercakap dengan media dan sebagainya.
Kemudian apabila piliharaya 2008, UMNO dan BN memperolehi keputusan buruk dan beberapa negeri tumbang, sedikit sebanyak ia adalah kesan daripada kempen, roadshow dan kelantangan Tun Mahathir ketika itu. Beranikah UMNO dan Najib mengatakan bahawa Tun Mahathir juga pernah mensabotaj parti?
Di akhir-akhir ini, sebenarnya bukan sahaja Kadir Sheikh Fadzir yang lantang dan berani mengkritik parti. Ada ramai lagi sebenarnya. Kepada Jawatankuasa Disiplin, kalau mahu mengetahuinya, janganlah duduk di pejabat saja, turunlah ke coffee house, kedai kopi dan tempat orang-orang UMNO selalu berkumpul. Lebih 80 peratus perbualan di tempat-tempat seperti itu adalah kritikan terhadap UMNO dan pemimpin-pemimpin tertentu. Adalah mereka juga dianggap sabotaj parti?
Selain itu, Jawatankuasa Disiplin juga kena turun ke program-program anjuran Pas, DAP dan PKR dan tinjau-tinjaulah berapa ramai ada orang UMNO di situ. Kalau tindakan mahu diambil terhadap Kadir kerana selalu dilihat bersama Anwar dan kerap mengkritik UMNO, ambil juga tindakan terhadap semua kelompok itu.
Selain itu, Jawatankuasa Disiplin juga harus memberikan tafsiran yang lebih luas terhadap makna sabotaj parti. Ia tak seharusnya rigid kepada apa yang dilakukan Kadir Sheikh Fadzir dan beberapa orang yang lantang mengkritik UMNO dan pimpinannya secara terbuka sahaja. Mensabotaj parti bermakna melakukan apa-apa perbuatan yang boleh menyebabkan parti dipandang serong dan seterusnya rakyat tidak memberikan undi dalam piliharaya.
Jika tafsiran itu diguna pakai dengan tujuan memberi keadilan kepada semua pihak, maka Jawatankuasa Disiplin jangan lupa untuk bertindak terhadap para isteri, suami dan anak-anak para pemimpin UMNO yang tidak beretika dalam kehidupan seharian dan seterusnya menyebabkan UMNO dipandang serong serta jijik oleh rakyat.
Isteri pemimpin yang bergaya mewah dan berlebih-lebihan secara langsung menjadi perbualan rakyat dan menyebabkan UMNO dipandang serong. Ramai rakyat membenci UMNO dan tidak mahu memberi undi kepada calon-calon UMNO dan BN dalam plihanranya adalah kerana perangai dan karenah isteri-isteri pemimpin yang dianggap tidak bersesuaian itu. Ini bermakna mereka telah mensabotaj parti.
Anak-anak pemimpin UMNO yang berperangai tidak senonoh, suka berpeleseran di kelab-kelab malam dan menunjukkan kemewahan juga menyebabkan UMNO dipandang serong dan boleh menyebabkan kehilangan undi dalam pilihanraya. Maka, mereka juga dianggap telah mensabotaj UMNO.
Suami pemimpin yang menyalahgunakan kedudukan isteri sebagai pemimpin dengan memperolehi pelbagai projek kerajaan secara tidak beretika dan kemudian berbelanja mewah, juga menyebabkan UMNO dipandang serong dan rakyat jadi makin meluat dengan UMNO. Mereka juga dikira telah sabotaj parti.
Jika UMNO dan Jawankuasa Disiplin ingin bertindak dan ikhlas dalam usaha membersihkan parti, mereka inilah yang sepatutnya diambil tindakan terlebih dahulu kerana ianya telah begitu membarah dan menjadi kebencian yang meluap-luap di kalangan rakyat.
Ada berani!!!
 (SH 29/01/2012)

0

0

votes
Article Rating
Kongsikan artikel ini


Slogan Yang Sesuai Buat Najib : Hanya Rebah Baru UMNO Berubah!!

Susulan artikel yang saya posting beberapa hari lalu bertajuk “Bagaimana UMNO Nak Berubah, Najib Pun Tak Berubah”, saya telah mendapat respon yang positif daripada beberapa pembaca yang menghantar email serta kenalan melalui sms dan panggilan telefon. Rata-ratanya mengakui bahawa ada kebenaran tentang sikap dan perangai pemimpin-pemimpin UMNO yang kini bagaikan hanya menunggu detik dan waktu saja untuk kehilangan kuasa.
Mereka juga melahirkan kehairanan mengapakah pimpinan UMNO, daripada Presiden UMNO sehinggalah kepada Pemeriksa Kira-Kira cawangan, secara umumnya masih tidak menampakkan perubahan sebagaimana yang diharapkan oleh rakyat. Tuntutan rakyat pun bukanlah begitu berlebih-lebihan dan melampau sehingga sukar dipenuhi kerana apa yang mereka harapkan ialah pemimpin di kalangan mereka biarlah seorang yang sederhana, mudah didekati, tidak sombong dan tidak melengah-lengahkan pertolongan untuk menyelesaikan masalah tanpa mengira rakyat yang ditolong itu ada undi atau sebaliknya.
Satu demi satu pendedahan skandal, rasuah, pemborosan, pembaziran serta pelbagai perkara tidak elok lainnya yang melibatkan para pemimpin UMNO dan kaum keluarga mereka adalah gambaran yang cukup bagi rakyat bahawa tidak ada apa-apa perubahan sebenarnya di dalam UMNO. Laungan “rebah jika tak berubah” tidak lebih hanya slogan politik untuk memohon simpati rakyat agar terus memberi kesempatan kepada UMNO dan BN untuk berkuasa.
Di negeri-negeri yang UMNO kalah pada 2008 pula, para pemimpinnya tetap sibuk mengaut peluang-peluang perniagaan tanpa ada perasaan sehingga apabila projek yang dihajati tidak diperolehi, mereka sanggup pula menghantar memorandum kepada Perdana Menteri agar pegawai kerajaan tertentu ditukarkan daripada sesebuah negeri itu. Mereka seringkali menjadikan alasan kegagalan mendapatkan projek sebagai hujah untuk tidak turun bertemu rakyat atau menghadkan program yang melibatkan rakyat. Tidak ada istilah pengorbanan sama-sekali dan semua perkara harus dinilai dengan wang. Mereka juga kadangkala terlupa kuasa di peringkat negeri sudah terlepas.
Di negeri yang masih dikuasai UMNO pula, keghairahan untuk menambahbaik nilai-nilai perjuangan dan usaha membela rakyat tidak pula dipertingkatkan.
Keadaan ini bukan sahaja menjadikan UMNO terus kelihatan kelam di mata rakyat, bahkan keyakinan rakyat untuk memberikan sokongan sukar untuk berputik semula. Meskipun beberapa kerajaan negeri yang ditadbir pembangkang turut mempunyai masalah-masalahnya yang tersendiri tetapi dengan keadaan UMNO sendiri tidak berubah dan tidak juga menjadi lebih baik daripada pembangkang yang sedang mentadbir negeri itu, maka harapan untuk melihat UMNO dan BN dapat berkuasa semula menjadi hampir mustahil.
Dengan keputusan buruk piliharaya 2008, UMNO dan BN sebenarnya tidak perlu menunggu petaka yang lebih besar untuk mereka berubah. Mereka sudah sewajibnya berubah jika ingin terus berkuasa di peringkat Pusat dan tidak kehilangan Putrajaya.
UMNO dan BN bukan saja dihodohkan wajahnya oleh perilaku para pemimpinnya yang terlibat dengan pelbagai skandal dan gejala tidak baik yang sentiasa memenuhi dada-dada media tetapi juga oleh perbuatan sebahagian besar pemimpinnya yang tidak habis-habis bercakaran sesama sendiri dan berebut-rebut untuk mendaki kedudukan dan pangkat.
Sekurang-kurangnya dalam keadaan genting menjelang PRU 13 ini, soal perebutan projek, pangkat dan kedudukan seharusnya diketepikan terlebih dahulu. Mereka seharusnya saling bergandingan tangan menguatkan parti dan menarik sokongan rakyat. Tidak perlulah berebut-rebut untuk menjadi calon pilihanraya dan melobi untuk menjadi Menteri Besar, Menteri, Timbalan Menteri, Exco Kerajaan Negeri dan sebagainya.
Bukan rahsia lagi bahawa perebutan dan lobi-melobi untuk menjadi calon pilihanraya di kalangan pimpinan UMNO sudah pun kedengaran sejak sekian lama sehingga kadangkala tugas yang sepatutnya dilakukan untuk menarik sokongan rakyat di bahagian masing-masing terus menjadi terabai. Isu perebutan, lobi-melobi dan keghairahan untuk menjadi calon tidak pernah berubah di kalangan pimpinan UMNO tidak mengira sama ada dulu mahu pun sekarang dan tidak mengira sama ada UMNO masih berkuasa di negeri mahupun sudah kehilangan kuasa.
Tanyalah rakyat di mana-mana dan selamilah perilaku manusia-manusia yang masih bergelar pemimpin dalam UMNO, jawapan yang yang ditemui sangat jelas iaitu tidak ada apa-apa perubahan pun sebenarnya di kalangan mereka. Keghairahan menawar serta mengumumkan itu dan ini hanyalah semata-mata kerana piihanraya hampir tiba dan bertujuan mengekalkan kuasa semata-mata. Iltizam dan keikhlasan untuk membantu rakyat secara berterusan atau dalam bentuk program yang kekal hampir tidak ada. Disebabkan pilihanraya diambang mata, bonus, bantuan rakyat 1Malaysia (BR1M), bantuan RM100 untuk murid sekolah dan RM200 untuk pelajar universiti serta pelbagai program ad hoc diperkenalkan tetapi tiada jaminan ia akan diberi pada tahun hadapan atau tahun-tahun seterusnya. Bukankah ini umpan politik?
Diakui oleh rakyat terbanyak bahawa bukan sahaja UMNO dan pimpinannya yang masih tidak berubah, malahan Najib sendiri pun tidak ternampak tanda-tanda yang konkrit mahu berubah. Seringkali timbul isu-isu baru yang melibatkan kaum keluarga dan dirinya di sebalik kekerapan membuat seruan positif kepada rakyat dan mengumumkan pelbagai program menjadikan Najib dilihat sebagai pemimpin yang gagal. Najib dilihat gagal sama sekali memahami falsafah dan makna kepimpinan itu umpama Khalifah yang mana semuanya mesti bermula dengan diri dan keluarganya terlebih dahulu.
Oleh itu sementara Najib tidak henti-henti melaungkan slogan “rebah jika tak berubah”, pandangan rakyat pada umumnya terhadap UMNO pula amat jelas iaitu “hanya rebah, baru UMNO akan berubah”. (SH 30/1/2012).

0

0

votes
Article Rating
Kongsikan artikel ini


PRU 13 Akan Diadakan Jun 2012?

Meskipun Najib dan Muhyiddin kini sedang rancak turun ke negeri-negeri dalam siri program bertemu rakyat dan dalam masa yang sama desas-desus tarikh piliharaya umum masih menjadi teka-teki, gambaran yang jelas ialah Najib tidak akan berani membubarkan Parlimen dalam tempoh terdekat ini.
Najib dipercayai memerlukan masa beberapa bulan lagi untuk meyakinkan rakyat terhadap kerajaan BN yang dipimpinnya. Untuk itu, beliau dan timbalannya dipercayai akan mengadakan sekurang-kurangnya dua lagi pusingan untuk bertemu rakyat di setiap negeri sambil menghulurkan pelbagai jenis bantuan dan ‘gula-gula’.
Ini berikutan dalam beberapa kunjungan beliau ke negeri-negeri ni sebelum, Najib dan Muhyiddin dikatakan mendapati sokongan rakyat yang diterima daripada rakyat belum benar-benar mantap selain persiapan jentera UMNO dan BN sendiri belum bersedia sepenuhnya.
Berikutan keputusan Mahkamah Tinggi membebaskan Anwar Ibrahim daripada kes liwat pada 9 Januari lalu juga ( meskipun pendakwa kemudian membuat rayuan ke Mahkamah Rayuan) menyebabkan moral ahli-ahli UMNO kini berada di tahap sangat rendah. Ini tentunya memerlukan masa dan suntikan semangat untuk dipulihkan.
Dengan kemungkinan Najib dan Muhyiddin akan turun sekurang-kurangnya dua pusingan lagi ke negeri-negeri, barulah matlamat memulihkan moral, memantapkan lagi sokongan rakyat dan memperkemaskan jentera parti diyakini betul-betul dapat dilakukan.
Selain itu modal paling besar bagi Najib untuk mempertaruhkan masa depan politiknya ialah dengan penyenaraian Felda Global Venture (FGV) di Bursa Saham. Najib, di sebalik adanya bantahan dan pertikaian terhadap langkah itu, tetap berkeras mahu menyenaraikan juga FGV dengan sedaya upaya meyakinkan para peneroka bahawa ia adalah suatu tindakan yang membawa keuntungan kepada masa depan mereka.
FGV akan mula disenaraikan di Bursa Saham Kuala Lumpur pada April tahun ini dan usaha ke arah itu kini sedang giat dilakukan.
Kerasnya hati Najib mahu menyenaraikan FGV sebenarnya ada kaitan dengan pilihanraya umum akan datang. Ini kerana didapati bahawa hampir 60 kerusi Parlimen sekarang ini mempunyai tanah rancangan Felda dan Najib benar-benar mahu menggunakan kedudukan itu sebagai sesuatu yang menguntungkan politiknya. Dengan menyenaraikan FGV di BSKL dan syarat wajib bahawa sekurang-kurangnya 25 peratus daripada sahamnya mesti dijual di pasaran terbuka, ia bermakna melalui penyenaraian itu Felda akan memperolehi banyak wang kerana FGV adalah sebuah syarikat yang besar dan menjadi perhatian ramai.
Adalah diyakini dengan wang yang diperolehi itu kemudiannya akan diagih-agihkan kepada peneroka sebagai keuntungan yag kononnya wajar mereka perolehi. Selain itu para peneroka juga akan diberikan saham yang bolah dijual bila-bila masa.
Jika mengikut jadual yang ditetapkan, FGV mula disenaraikan pada bulan April dan ini bermakna selewat-lewatnya sebulan selepas itu pengagihan “durian runtuh” kepada para peneroka akan dapat dilakukan.
Najib dalam hal ini benar-benar optimis bahawa dengan penyenaraian itu dan diikuti pula dengan perolehan wang yang akan masuk ke dalam kocek para peneroka, ia akan menyebabkan undi para peneroka akan tetap berpihak kepada BN. Dan kalaupun tidak semua, sekurang-kurangnya sebahagian besar daripada hampir 60 kerusi Parlimen yang ada tanah rancangan Felda itu akan berpihak kepada BN.
Dengan sebelum ini Najib telah memberikan bantuan RM500 melalui BR1M, RM 100 untuk pelajar sekolah dan RM 200 baucer buku untuk pelajar universiti, durian runtuh daripada penyenaraian FGV ini adalah “gula-gula terbesar” kepada rakyat sebelum pilihanraya umum yag diyakini Najib mampu menjadikan terus kekal sebagai Perdana Menteri.
Berdasarkan keadaan-keadaan ini, adalah munasabah bahawa pilihanraya umum akan diadakan selepas penyenaraian FGV itu dan masa yang sesuai adalah awal bulan Jun kerana cuti persekolahan penggal kedua selama dua minggu akan bermula pada 28 Mei.
Sama-samalah kita tunggu!
 (SH 31/1/2012)

0

0

votes
Article Rating
Kongsikan artikel ini


Najib Umpama Ayam Kena Sembelih

Bagi yang mengikuti perjalanan politik Najib sebagai Perdana Menteri sejak akhir-akhir ini pasti menyedari bahawa banyak tindakannya kebelakangan ini seperti menggambarkan beliau sudah hilang fokus, agak celaru dan tidak tetap pendirian.
Di suatu ketika beliau fokus dengan 1Malaysia dan memberi banyak keutamaan kepada menjaga hati kaum Cina dan India. Beliau juga banyak hadir di program kedua-dua kaum itu dan menghulurkan banyak bantuan kepada mereka. Namun kemudiannya beliau kembali kepada perjuangan Melayu setelah menyedari sokongan kaum Cina tidak banyak berubah. Ucapannya dalam Perhimpunan Agung UMNO tahun lalu menyerlahkan hakikat itu.
Begitu juga dengan banyak program yang dicetus dan dihadirinya. Beliau menghadiri banyak program dan rajin bertemu rakyat tetapi fokusnya tidak jelas. Beliau seolah-oleh mahu memonopoli semua perkara tetapi sebagai manusia kita harus sedar bahawa keupayaan kita amat terhad dan tidak mungkin kita mampu melakukan semua perkara.
Begitu juga dengan Najib, dalam usaha untuk membangunkan negara dan menarik sokongan rakyat, tambahan pula pilihanraya hampir tiba, semua perkara diterjahnya. Semua pihak didekati dan cuba digunakannya tanpa menyedari bahawa kadang-kadang pihak tersebut tidak pun membawa keuntungan langsung kepadanya.
Dalam masa mengajak rakyat berjimat cermat, memotong subsidi dan memperkenalkan Kedai 1Malaysia, Najib dalam masa yang sama terus dengan agenda mewah bersama keluarga bercuti dan membeli-belah di luar negara. Ini lantas menjadikan semua usahanya bagainya sia-sia dan menjadi momokan belaka tambahan pula apabila ia didedahkan secara meluas beserta bukti-buktinya sekali melalui media.
Dalam soal memberi kenyataan juga begitu, Najib pernah agak terlanjur cakap ketika mengulas kematian Osama Bin Laden dengan mengatakan kematiannya menandakan bermulanya keamanan dunia. Najib juga tersalah cakap mengenai Dasar Ekonomi Baru, sistem pengagihan ekonomi berasaskan merit dan banyak lagi sehingga memaksanya membuat penjelasan kemudiannya.
Semakin menghampiri gerbang PRU 13, Najib dilihat makin celaru dan kadangkala cakapnya juga agak merapu terutama apabila banyak diasak dan dicabar oleh pihak pembangkang.
Keadaan in menjadikan Najib tambah tidak diyakiini oleh rakyat, bahkan kalangan ahli UMNO sendiri mula bercakap sesama sendiri mengenainya. Ramai yang tidak faham dan tidak jelas apakah puncanya yang menyebabkan Najib bersikap begitu. Rakyat sering tertanya-tanya kenapa Najib bersikap begitu sedangkan sepatutnya beliau bercakap begini atau kenapa beliau melakukan itu dan ini sedangkan ia tidak bersesuaian sama-sekali dengan masa dan keadaan.
Beberapa kelompok yang ditenui seperti bekas menteri, bekas wakil rakyat, veteran UMNO, malahan kalangan ahli UMNO sendiri ramai yag tidak faham dan tertanya-tanya apakah gerangan yang sedang menguasai pemikiran Najib sehingga beliau kini bukan sahaja dipertikaikan dalam banyak perkara, bahkan dianggap sebagai Perdana Menteri paling lemah dalam sejarah Malaysia.
Namun kesempatan berbual dengan seorang pelobi politik yang agak veteran yang dikenali sebagai Mr R agak menarik apabila ditanya mengenai tindak-tanduk Najib sejak kebelakangan ini. Mr R ini masih lagi aktif di sebuah bahagian UMNO di Wilayah Persekutuan, masih rajin berbual dan sering juga berjaga malam walaupun sudah agak veteran dan pelbagai jenis penyakit mulai berminat terhadap tubuh badannya.
Ketika musim pemilihan UMNO terutama di era pertembungan Tengku Razaleigh dengan Musa Hitam, pemilihan 1987 yang menyaksikan Tun Mahathir hampir tewas sebagai Preiden UMNO dan tahun-tahun pemilihan selepas itu, Mr R sangat aktif berkempem untuk calon-calon tertentu dan ini menjadikan beliau dikenali oleh kebanyakan para pemegang kuasa dalam negara ini.
Namun akhir-akhir ini, kritikannya terhadap UMNO makin lantang sehingga beliau dicop pro pembangkang oleh pihak-pihak tertentu walaupun niatnya ikhlas untuk melihat para pemimpim UMNO berusaha memperbaiki kelemahan yang ada di mata rakyat. Nama Najib, tentulah tidak pernah terlepas daripada kritikannya.
Mengenai Najib yang sejak akhir-akhir ini dilihat tidak tentu arah dan hilang fokus, Mr R ketika ditanya sambil menikmati kopi panas di sebuah kopitiam memberikan perumpamaan yang cukup menarik bahawa tndak-tanduk Najib kebelakangan ini tidak ubah umpama ayam yang baru kena sembelih.
Bagi mereka yang tinggal di kampung atau biasa melihat ayam kena sembelih pasti mengetahui bagaimana keadaan ayam yang baru disembelih itu. Ayam yang disembelih tidak akan terus mati, ia akan mengambil masa seketika sebelum nyawanya terpisah dari badan, bergantung kepada kekuatan seseekor ayam itu. Ada yang mengambil masa 10 minit dan ada juga yang lebih lama dariada itu.
Namun ayam yang kena sembelih dan hanya menunggu masa untuk dijadikan lauk, biasanya akan menggelupur ke sana ke sini, melompat-lompat, cuba berdiri dan setengahnya boleh berlari-lari sebelum akhirnya tumbang juga. Bahkan ada peristiwa bagamaima ayam yang telah disembelih masih lagi boleh terbang dan hinggap di dahan pokok.
Tetapi yang pasti berlaku kepada ayam yang sudah disembelih itu, walau apa pun yang sedaya upaya cuba dilakukannya, ia akhirnya akan terkulai dan mati juga kerana urat halkumnya telah pun putus.
Begitulah analogi yang barangkali tepat mengenai Najib ini kerana walaupun beliau cuba berusaha sedaya mungkin untuk melakukan pelbagai perkara, hakikatnya “urat halkum yang menghubungkan antara UMNO dan rakyat” sebenarnya sudah pun terputus dan Najib hanya menunggu masa saja lagi untuk kehabisan nyawa politiknya. (SH 1/2/2012)

0

0

votes
Article Rating
Kongsikan artikel ini


Malang Seorang Suami Bernama Najib…

Untuk kesekian kalinya Najib terpaksa bersuara lagi mempertahankan karenah isterinya, Rosmah Mansor yang gemar berbelanja mewah. Rasanya sudah beberapa kali Najib melantunkan suaranya mempetahan dan melakukan penjelasan berhubung perbelanjaan dan gaya mewah yang membabitkan isterinya itu. Di dalam Parlimen juga isu perbelanjaan Rosmah kerapkal dibangkitkan dan pihak kerajaan tidak ada pilihan melainkan terpaksa juga menjelaskannya beserta angka-angka perbelanjaan yang dihabiskan oleh isteri Perdana Menteri itu seperti lawatan ke luar negara, kos percutian, kos mengadakan Sidang Puncak Wanita Pertama dan sebagainya lagi.
Sementara Rosmah pula, setiap kali isu berkaitan dirinya muncul, beliau hanya menjawab ringkas dengan menyatakan semuanya fitnah yang bertujuan memburuk-burukkan dirinya. Jika kemudiannya ditampilkan pelbagai bukti atau tuduhan lain, beliau tidak akan bersuara lagi. Selalunya ia akan diambil alih pula menteri-menteri tertentu sepeti Nazri Aziz, Rais Yatim dan lain-lain untuk memperjelaskannya pula. Jika isu itu timbul berlarutan, Najib sendiri akhirnya akan bersuara mempertahankan apa yang telah dilakukan olah Rosmah itu.
Di medan politik politik, oleh kerana isu Rosmah kerap menjadi bahan ceramah, petugas dan jentera penerangan UMNO juga terpaksa bersuara mempertahankan isteri Perdana Menteri itu.
Begitulah hebatnya Rosmah. Disebabkan kegemarannya berbelanja dan membeli barang perhiasan, hampir seluruh kabinet dan jentera UMNO terpaksa mempertahankannya.
Terbaru isu Rosmah berbelanja sakan sebanyak lebih RM300 ribu untuk membeli pakaian di Sydney, Australia menjadi heboh bukan sahaja di Malaysia tetapi juga di hampir sebahagian dunia bilamana pendedahan yang disiarkan oleh akhbar Sydney Mornig Herald itu telah dipetik dan disiarkan oleh akhbar beberapa negara termasuk Indonesia, Brunei dan lain-lainnya.
Meskipun Najib tampil mempertahankan isteriya dan mengatakan ia cerita yang sengaja direka, penulis Patty Huntington juga mempetahankan tulisan dan pendedahannya mengenai perbelanjaan mewah Rosmah beserta bukti dalam bentuk email dan sumber yang diperolehinya.
Patty juga mempertahankan dakwaannya bahawa pereka fesyen yang dikunjungi Rosmah itu, Carl Kapp telah diterbangkan ke Kuala Lumpur dengan membawa pakaian yang ditempah itu untuk dicuba oleh Rosmah.
Sebelum itu, Shah Rezza, seorang rakan karib Rosmah juga tampil dengan mengatakan kononnya pakaian yang dibeli Rosmah itu adalah stok untuk kedainya di London. Hakikat ini tidak lebih untuk melindungi dan bodek Rosmah semata-mata kerana agak mustahil Rosmah membeli sebegitu banyak untuk keperluan Shah Rezza. Yang biasa berlaku ialah Shah Rezza membelanja Rosmah, bukannya Rosmah membelanja Shah Rezza. Dan logiknya Rosmah dengan kedudukannya sekarang, tidak perlu membelanja orang.
Selain isu ini, sebelum ini Rosmah juga dikaitkan dengan pembelian mewah yang melibatkan cincin, gelang, koleksi beg tangan, perhiasan, pakaian dan seumpamanya.
Sebenarnya isu Rosmah ini adalah berkaitan karenah seorang yang bernama isteri. Ia menjadi besar kerana suaminya adalah Perdana Menteri. Jalan penyelesaian dalam perkara ini ialah dengan Najib menasihati isterinya supaya berhenti berbelanja mewah dan sentasa tampil sederhana. Itu saja. Soal kiranya teguran itu menimbulkan pergaduhan, perang besar, bermasam muka atau sebagaiya adalah soal lain tetapi oleh kerana ia sudah menjadi percakapan rakyat di mana-mana dan mungkin menjejaskan peluang untuk menang piihanraya, mahu tidak mahu, teguran mesti dilakukan dan bukannya mempertahankan setiap kali isu timbul.
Teguran dan nasihat itu pula sewajarnya dilakukan pada awal-awal lagi, sama ada sebelum ia berbangkit atau selepas kali pertama ia menjadi keriuhan dalam masyarakat. Tindakan Najib mempertahankan dan mengatakan ia cerita yang sengaja direka setiap kali isu berkaitan Rosmah ditimbulkan dan kebetulan isu ini sudah beberapa kali muncul di media, seperti menunjukkan bahawa Najib tidak pernah menasihati isterinya itu.
Biasanya kerja menegur dan menasihat adalah amalan biasa seorang lelaki dan suami sementara amalan biasa seorang wanita atau isteri pula ialah mempertahankan dan menjaga maruah pasangannya dengan tidak melakukan perkara-perkara yang bercanggah dengan hukum serta amalan masyarakat.
Dalam hal ini jika Najib sudah menegur dan menasihati isterinya itu, sudah pastinya beliau tdak perlu bersuara banyak kali mempertahankan perlakuan isterinya itu. Dan tentunya tidak perlu juga menteri-menteri serta jentera UMNO turut bercakap mengenainya, sekurang-kurangnya bolehlah mereka ini menumpukan pada tugas-tugas lain yang lebih mustahak.
Mungkin juga dalam hal ini Najib sudah memberi teguran tapi kurang didengari oleh Rosmah. Atau mungkinkah teguran dan nasihat tidak diberi kerana Najib terlalu sayangkan Rosmah! (SH 2/2/2012)

0

0

votes
Article Rating
Kongsikan artikel ini


Najib Kecundang, BN Hanya Menang 90 Kerusi Saja!

Tarikh pilihanraya umum kini menjadi perhatian dan tumpuan semua orang. Mereka berdebar menantinya dengan pelbagai perasaan dan harapan. Najib sebagai Perdana Menteri tentulah mengharapkan kemenangan supaya boleh terus berada di tampuk kekuasaan sementara Anwar yang kini Ketua Pembangkang dan mengetuai gabungan Pakatan Rakyat sedang berusaha keras untuk mengambil alih Putrajaya.
Melihat kepada perkembangan politik mutakhir ini, terutama selepas Anwar dibebaskan oleh Mahkamah Tinggi atas pertuduhan liwat kedua (kes kini dalam proses rayuan) yang menyebabkan semangat dan moral penyokong pembangkang amat tinggi semantara moral penyokong UMNO dilihat merudum serta UMNO terus diselubungi pelbagai isu, kedudukan antara BN dan Pakatan Rakyat nampaknya seimbang dan mempunyai peluang 50-50.
Sementara Anwar dan Pakatan Rakyat dilihat cukup yakin untuk mengambil alih Putrajaya, hakikatnya mereka tetap berhati-hati dengan permainan dan “senjata sulit” yang mungkin digunakan oleh BN di saat-saat akhir. Kebimbangan nampaknya tetap ada kerana sedikit kecuaian sahaja akan membuatkan semuanya musnah begitu saja.
Bagi Najib dan UMNO pula, meskipun mereka mendakap kuasa melalui warisan yang dtinggalkan oleh Pak Lah dan terus berusaha dengan pelbagai program, pendekatan dan pemberian “gula-gula” untuk meyakinkan rakyat, yang jelas juga tidak sesiapa pun dari kalangan pimpinan UMNO dan BN yang benar-benar yakin akan memperolehi kemenangan dalam pilihanraya nanti.
Baik Najib, Muhyiddin, Zahid Hamidi, Hishammuddin, Shafie Afdal dan lain-lain pemimpin, tidak ada yang berani meluahkan keyakinan bahawa BN akan menang dengan selesa. Muhyiddin sendiri, selepas beberapa kali turun padang dan meninjau sokongan serta bertemu rakyat di seluruh negara, tetap menyatakan kedudukan BN dalam PRU 13 ini adalah kritikal. Beliau juga menyeru supaya jentera parti di semua peringkat terus dipertingkat sementara perpaduan dikekalkan.
Tun Mahathir juga mempunyai pendirian yang sama. Bekas Perdana Menteri itu malahan meminta Najib menangguhkan tarikh pilihanraya lebih lama lagi dan menggunakan masa yang ada untuk terus menarik sokongan rakyat, terutamanya kaum Cina serta mengenalpasti calon-calon yang terbaik untuk mewakili BN.
Najib sendiri kelihatannya sedang bergelut untuk meraih sokongan rakyat sebanyak mungkin sambil menawarkan pelbagai “umpan” dan “gula-gula” kepada rakyat meskipun dalam masa yang sama diri dan keluarganya menjadi sasaran pelbagai bentuk kecaman pihak pembangkang. Beliau dilihat cuba menampilkan wajah yakin di mata rakyat tetapi apa yang ditunjukkan oleh beliau melalui gerak kerja, siri bertemu rakyat dan pelbagai habuan yang diberikan kepada rakyat, jelas menggambarkan keadaan sebaliknya. Ada kebimbangan yang besar sedang bersarang di kepalanya.
Sementara banyak pihak melihat peluang antara BN dan Pakatan Rakyat adalah 50-50 dan faktor kemenangan banyak bergantung kepada strategi di saat-saat akhir, terdapat beberapa pihak yang meramalkan bahawa BN akan tewas dalam PRU 13 ini. Selain kelemahan Najib sebagai antara faktornya, skandal berterusan dalam kerajaan, kedudukan UMNO yang tdak mahu berubah sedangkan rakyat amat mengharapkan perubahan, adalah antara faktor-faktor penolakan itu. Pengundi Cina pula didapati masih tetap bersama Anwar dan Pakatan Rakyat. Isu lembu yag membabitkan Shahrizat Jalil meletakkan UMNO semakin parah di mata rakyat.
Kalangan veteran UMNO, bekas-bekas menteri dan mereka yang berpengaruh dalam masyarakat juga merasakan BN akan tumbang kali ini. Mereka ini yang sering bertemu rakyat dan meninjau ke seluruh negara untuk mengetahui hakikat sebenar dan mendapati ianya makin kritikal hari demi hari. Difahamkan badan-badan yang sering membuat tinjauan tentang arah aliran sokongan rakyat seperti perisikan polis, perisikan tentera, JASA, Kemas, Biro Tatanegara dan pelbagai lagi hampir senada bahawa keadaan amat kritikal dan dan harapan untuk BN kehilangan kuasa amat besar sekali. Malahan dikatakan ada pegawai tinggi kerajaan yang berkaitan dengan soal tinjauan kepada rakyat telah memberi pandangan kepada Najib bahawa pilihanraya masih tidak boleh diadakan dalam tempoh terdekat ini.
Diramalkan bahawa kali ini BN hanya mampu menang sejumlah 90 kerusi Parlimen saja daripada 222 kerusi keseluruhannya. Atau paling tinggi pun 105 kerusi sahaja. MCA dan MIC akan terus kehilangan sokongan daripada masyarakat Cina dan India dan tidak akan mampu menyumbang banyak kerusi untuk BN. BN juga dijangka akan kehilangan banyak kerusi di Sabah dan Sarawak berikutan pergolakan semasa di kedua-dua negeri itu, selain undi Cina yang masih tidak memihak kepada BN. Sebelum ini Sabah dan Sarawak menyumbang kemenangan hampir 100 peratus untuk BN.
Di Sabah kini beberapa parti baru sudah muncul disebalik penolakan yang semakin kuat kepada UMNO dan Ketua Menteri Sabah, Musa Aman. Di Sarawak pula, perpecahan parti dalam BN Negeri yang makin ketara dan isu Ketua Menteri Taib Mahmud, selain kehilangan sokongan undi Cina, akan menjadi punca utama Pakatan Rakyat akan menang lebih banyak kerusi.
Untuk sesebuah parti menubuhkan kerajaan, jumlah kerusi Parlimen yang paling minimum diperlukan ialah sebanyak 112 kerusi. Berdasarkan jangkaan bahawa BN hanya mampu menang antara 90 hingga 105 kerusi sahaja, logiknya kerajaan BN yang dipimpin oleh Najib akan tumbang dan terpaksa menyerah kalah kepada Anwar Ibrahim.
Namun demikian Najib, UMNO dan BN masih boleh berharap kerajaan yang dipimpinnya tidak tumbang serta-merta jika kerusi yang dimenangi oleh Pakatan Rakyat yang dianggotai oleh PAS, DAP dan PKR juga tidak melebihi 112 kerusi. Andai kata BN dan Pakatan Rakyat masing-masing gagal memperolehi lebih daripada 112 kerusi, ini akan menjadikan Parlimen tergantung. Keadaan ini pernah berlaku di Britain dua tahun lalu di mana Parti Buruh dan Konservatif masing-masing tidak cukup majoriti untuk menubuhkan kerajaan dan akhirnya Parti Liberal Demokratik menjadi “kuasa ketiga” memastikan gabungan Konservatif dan Liberal Demokratik menubuhkan kerajaan campuran.
Jika BN dan Pakatan Rakyat gagal mendapat sekurang-kurangnya 112 kerusi itu dan ada pula parti-parti lain, baik di Semenanjung mahu pun di Sabah dan Sarawak serta calon Bebas turut memenangi pilihanraya, kedudukan Parlimen tergantung akan berlaku. Ketika itu akan berlaku tawar-menawar untuk masing-masing menubuhkan kerajaan dan sesiapa yang mampu memberi tawaran yang lebih baik akan berjaya menubuhkan kerajaan.
Walaupun begitu, jika ini berlaku, BN sebagai pihak yang berkuasa akan terpaksa menjadi pengemis kepada parti-parti kecil itu. Sama ada mereka menerima atau menolaknya sukar diramalkan tetapi mengikut logiknya parti-parti kecil itu sendiri bertanding adalah untuk menentang BN dan sokongan rakyat yang diperolehi mereka juga adalah berupa undi protes kepada BN. Dalam hal ini amatlah sukar bagi parti-parti kecil atau kuasa ketiga ini mengkhianati undi rakyat yang diberikan kepada mereka.
Sesuai dengan kehendak rakyat yang mahukan perubahan, kedudukan Pakatan Rakyat dilihat lebih selesa untuk menubuhkan kerajaan baru jika berlaku kedudukan tergantung itu. Kebarangkalian parti-parti kecil dan kuasa ketiga ini bergabung dengan mereka juga adalah lebih besar atas nama membawa perubahan. Namun mereka juga menyedari dari segi memberi tawaran, kedudukan BN adalah lebih baik kerana BN sebagai pihak yang sedang berkuasa, mempunyai segala-galanya untuk ditawar, malah digadai sekalipun. Dalam hal ini Pakatan Rakyat tidak ada pilihan, mereka seboleh-bolehnya mesti memenangi lebih daripada 112 kerusi Parlimen supaya peluang menawan Putrajaya tidak kecundang di saat-saat akhir.
Sebagaimana moral dan semangat ahli serta penyokong UMNO agak merudum apabila Anwar dibebaskan oleh Mahkamah Tinggi, kedudukan UMNO dan BN yang agak genting dengan jumlah kerusi selesa dimenangi hanya antara 90 hingga 105 kerusi sahaja, ia tidak pula mencetuskan semangat untuk berusaha lebih kuat dan mengelakkan kekalahan itu daripada berlaku. Sementara rakyat terbanyak mahukan perubahan dan yakin perubahan itu akan membawa kebaikan, sebahagian ahli dan penyokong UMNO juga berpendirian sama dan atas keyakinan bahawa “hanya rebah UMNO akan berubah”. (SH 4/2/2012).

0

0

votes
Article Rating
Kongsikan artikel ini


Rupa Dan Wajah UMNO Bila Hilang Kuasa

Soal masa depan UMNO bukan saja diperkatakan dari segi hidup matinya dalam PRU 13 ini tetapi juga bagaimanakah nasib UMNO setelah ia kalah dan kehilangan kuasa. Dengan pelbagai jangkaan yang antaranya bahawa UMNO dan BN hanya mampu meraih kemenangan antara 90 hingga 105 kerusi Parlimen saja dalam PRU 13 ini, hari demi hari soal rupa dan wajah UMNO tanpa kuasa semakin kerap diperkatakan.
Ada golongan yang berpendapat kekalahan dan kehilangan kuasa adalah baik untuk masa depan parti itu. Dengan kehilangan kuasa, ramai pemimpinnya, terutama yang sudah berusia akan mengundur diri bagi menghabiskan sisa-sisa hari tua bersama anak cucu serta keluarga lantaran UMNO yang sudah kehilangan kuasa itu tidak mampu lagi menyajikan apa-apa gula untuk mereka hisap.
Dengan pengunduran mereka, dan sebahagiannya menjadi beban besar kepada parti selama ini, golongan muda yang penuh idealisme perjuangan akan mengambil alih tampuk perjuangan parti. Dengan keyakinan bahawa jika Anwar Ibrahim menjadi Perdana Menteri, beliau hanya mampu bertahan paling lama dua penggal sahaja kerana faktor usia, persaingan antara Pakatan Rakyat dan BN selepas itu dilihat akan menjadi terbuka dan seimbang semula. Golongan muda inilah yang dipercayai akan mampu menebus semua kuasa yang hilang melalui keyakinan dan idealisme perjuangan mereka.
Ini kerana tiada lagi pemimpin yang sehebat Anwar dalam Pakatan Rakyat yang mampu mengambil alih baton dan meneruskan larian dengan selesa. Selepas ketiadaan Anwar, persaingan antara Pakatan Rakyat dan BN untuk saling menerajui pentadbiran negara akan menjadi seimbang dan ini juga memungkinkan wujudnya sistem dua parti. Pakatan Rakyat dan BN akan saling bergilir-gilir mentadbir negara bergantung kepada keupayaan memberi tawaran serta khidmat yang lebih baik kepada rakyat.
Namun ramai pula yang berpendapat bahawa selepas kalah pilihanraya dan kehilangan kuasa, UMNO akan mati dan berkubur tidak lama selepas itu. Pihak yang mengandaikan demikian berpendapat, oleh kerana UMNO selama ini hidup atas kuasa wang ringgit dan perjuangan memartabatkan agama, bangsa dan negara sudah lama dilupakan dan digantikan dengan perjuangan mengisi poket keluarga dan kroni, maka dengan ketiadaan kuasa beli itu, ia akan ditinggalkan oleh orang-orang Melayu sendiri.
Tanpa kuasa dan kekeringan wang, tiada lagi orang Melayu mahu mendekati UMNO. Generasi muda yang kini sudah pun membenci dan menjauhi UMNO, semakin memandang sepi manakala generasi tua, oleh kerana tiada apa-apa lagi yang boleh diharapkan, waima lantikan sebagai ketua kampung atau JKKK sekalipun, pasti akan memilih untuk terus berundur dan menghabiskan hari-hari tua bersama keluarga.
Beberapa pemimpin dan bekas pemimpin UMNO turut mengakui hakikat itu. Dengan ketiadaan kuasa dan kemampuan menawarkan gula, UMNO yang kini dilihat hanya tinggal jasad dan tiada lagi roh perjuangan, mereka juga amat yakin bahawa UMNO akhirnya akan ditinggalkan, kemudian dilupakan dan mungkin berkubur akhirnya.
Mereka mengakui bahawa UMNO yang sejak tahun-tahun kebelakangan ini lebih menerapkan perjuangan berasaskan wang ringgit sama ada dalam pelaksanaan program mahu pun pemilihan pemimpin di pelbagai peringkat, malah mereka yang menyertai dan berjuang dalam UMNO pun atas keghairahan untuk mengaut kekayaan dan “mengambil mana yang sempat”, penuh yakin bahawa UMNO tidak mungkin mampu hidup dan diminati jika kuasa sudah tiada lagi.
Keadaan paling mudah untuk membayangkan hakikat itu ialah dengan melihat perbezaan keadaan dan kehidupan bekas-bekas Perdana Menteri dan menteri-menteri kabinet, semasa mereka masih mempunyai kuasa dengan setelah kuasa tiada lagi dalam genggaman. Ketika masih memegang jawatan, mereka inilah antara orang paling berkuasa dan dihormati tetapi lihatlah bagaimana kehidupan mereka setelah ketiadaan kuasa.
Tun Mahathir yang menjadi Perdana Menteri selama 22 tahun merupakan orang paling berkuasa dan ditakuti. Ketika berkuasa beliau bertindak tegas, digeruni dan menyingkirkan semua musuh politiknya seperti Musa Hitam, Tengku Razaleigh dan Anwar Ibrahim serta disanjung tinggi oleh penyokong dan pengagumnya tetapi setelah meletakkan jawatan, beliau disanggah oleh sebahagian besar menteri-menteri yang pernah bekerja dengannya. Mereka yang sebelum itu sekadar berani mengangguk walaupun Tun Mahathir belum habis berkata-kata, sudah berani menentangnya pula. Malah Tun Mahathir juga dimalukan apabila beliau ditentang dan digagalkan untuk menjadi salah seorang perwakilan ke Perhimpunan Agung UMNO 2006.
Walaupun kini Tun Mahathir terus bersuara dan kerap mendapat tempat berikutan sikap Najib yang banyak bergantung dan memberi muka kepadanya, hakikatnya Tun Mahathir tidak lagi dikerumuni dan dihormati seperti dulu.
Tun Abdullah juga begitu. Ketika menjadi Perdana Menteri, beliau disanjung, dikerumuni dan diburu sepanjang masa. Pujian terhadapnya juga bagaikan melangit. Tetapi setelah tiada kuasa, apa jadi kepada Pak Lah sekarang. Beliau bagaikan bersendirian meneruskan kehidupan, malah kehadirannya di Parlimen pun tidak lagi dipedulikan. Menteri-menteri yang dulu sering mengelilingi dan menemaninya, tidak lagi kelihatan di sisi.
Kehidupan bekas-bekas menteri juga rata-ratanya begitu. Ketika berkuasa, berduyun-duyun mengelilingi dan cuba menghampiri. Mereka menjadi individu penting dalam negara dan kehebatan juga terserlah tetapi setelah tiada lagi kuasa, kebanyakannya menghabiskan masa sendirian. Ada yang ke sana sini tanpa teman dan tidak dipedulikan oleh sesiapa seolah-oleh mereka tidak pernah berjasa apa-apa. Kadangkala mereka pergi ke masjid pun tiada yang mahu bersalam, malah ada bekas menteri yang sembahyang Jumaat di kaki lima masjid dan tidak ada sesiapa yang mempedulikannya.
Malahan ada pemimpin yang susut berkilo-kilo berat badannya apabila hilang jawatan menteri. Yang meracau dan bercakap tanpa henti walau dengan orang yang baru dikenali pun ramai bilangannya. Hakikatnya semua mereka itu menjadi keseorangan dan tidak lagi dipedulikan setelah tiada lagi kuasa.
UMNO juga akan begitu akhirnya. Sebagaimana semua bekas Perdana Menteri dan bekas menteri ini menjalani kehidupan yang sepi, ditinggalkan dan tidak dipedulikan selepas ketiadaan kuasa, UMNO juga akan menerima nasib yang sama. Sebaik sahaja hilang kuasa, orang-orang Melayu akan mula meninggalkannya. Golongan tua dan berusia mungkin memilih untuk bersara dan menjadikan kekerapan ke surau dan masjid pula sebagai keutamaan. Bagi yang masih bertenaga dan mempunyai nafsu, mereka akan cuba mengintai-intai dahan serta wadah baru pula. Golongan muda memang sudah sedia menjauhkan diri dan dengan ketiadaan kuasa, golongan ini melihat UMNO tidak lebih umpama “kupang tembaga” saja.
Malah tidak memeranjatkan dengan Anwar Ibrahim menjadi Perdana Menteri selepas PRU 13 ini, ramai pemimpin UMNO yang pernah mendapat nikmat dari perjuangan UMNO pun akan menyeberang dan menghimpit Anwar pula, terutama mereka yang memang dikenali sebagai “orang-orang Anwar” yang mana mereka ini menduduki pelbagai hieraki dalam UMNO sekarang ini, daripada pencacai di peringkat bawahan hinggalah ke peringkat Majlis Tertinggi.
Dengan kemungkinan ini dan melihat bagaimana bekas-bekas pemimpin ini menjalani kehidupan penuh sepi selepas ketiadaan kuasa dan akhirnya ketika meninggal dunia pun hanya teman rapat dan kaum keluarga saja yang hadir, sukar untuk menolak hakikat bahawa UMNO pun akan menerima nasib yang sama.
Selepas hilang kuasa, perlahan-lahan UMNO akan ditinggalkan, tidak dipedulikan, mengecil serta kurus dan akhirnya mungkin mati begitu sahaja. (SH 6/02/2012).

0

0

votes
Article Rating
Kongsikan artikel ini


Kenapa Najib Susah Sangat Nak Berhentikan Shahrizat?

Minggu ini Shahrizat Jalil dijangka memasuki semula pejabatnya di Kementerian Pembangunan Wanita, Keluarga dan Masyarakat setelah habis bercuti selama tiga minggu untuk membolehkan SPRM menjalankan siasatan keatas beliau. Namun dalam tempoh tiga minggu itu, Shahrizat khabarnya masih belum juga disoal oleh SPRM sebaliknya Ketua Wanita UMNO itu menggunakan jangka waktu itu untuk bercuti dan menunaikan umrah serta memohon hidayah Allah. Hanya pejabat NFC yang dilaporkan telah dikunjungi oleh SPRM dan beberapa komputer serta dokumen telah diambil.
Isu Shahrizat yang melibatkan suaminya dalam projek NFC yang menggunakan dana rakyat sebanyak RM250 juta menjadi isu besar bilamana satu persatu kepincangan didedahkan bahawa wang itu turut digunakan untuk membeli pelbagai jenis hartanah, kereta serta perbelanjaan lain yang tidak ada kaitan langsung dengan penternakan lembu.
Rentetan daripada itu, desakan demi desakan agar Shahrizat meletakkan jawatan segera muncul, bukan sahaja daripada rakyat yang semakin mual melihat skandal berterusan dalam kerajaan serta daripada pihak pembangkang malahan daripada kalangan UMNO sendiri. Rafizi Ramli, Saifuddin Nasution dan Zuraida Kamarudin daripada PKR dilihat amat aktif mendedahkan satu persatu kepincangan dalam NFC manakala Syed Ali Alhabshee dan Bung Mokhtar Radin daripada UMNO antara yang terus mendesak agak Shahrizat berundur dari kabinet. Terbaru Rafidah Aziz turut bersuara dalam nada yang sama.
Khabarnya dalam tempoh dua bulan kebelakangan ini iaitu sejak isu lembu ini muncul, Shahrizat sudah tiga kali menunaikan umrah dan minggu lalu sekembalinya dari umrah terbaru, beliau dengan pantas bertegas tidak akan meletakkan jawatan, bahkan menuduh ada pihak yang begitu berhajat mahukan jawatannya sebagai Ketua Wanita UMNO. Beliau juga sudah mengadakan beberapa siri roadshow untuk menangkis serangan terhadapnya sambil menegaskan hanya Perdana Menteri yang boleh menentukan kedudukannya dalam kabinet.
Dalam hal ini nampaknya Shahrizat masih belum mendapat hidayah daripada tiga kali kunjungannya ke Mekah itu. Jika hidayah sudah diperolehi sudah tentu beliau akan segera meletakan jawatan kerana isu NFC dan kaitan dengan kedudukannya beliau sebagai menteri dan Ketua Wanita UMNO sudah menjadi isu besar dan diakui oleh hampir semua orang bahawa ia akan menjadi beban dan punca utama kekalahan UMNO dan BN dalam PRU 13 nanti. Yang memintanya undur juga semakin ramai. Kalau hidayah sudah ditemui, Shahrizat pastinya akur dengan semua tuntutan itu.
Selain menjadikan Wanita UMNO sebagai perisainya, Shahrizat juga terus membebankan Najib dengan mengatakan hanya Najib yang boleh menentukan kedudukannya. Najib pula sebagaimana yang diketahui sejak isu NFC ini muncul, beliau lebih banyak berdiam diri dan mengelak daripada bersuara. Ketika mengumumkan Shahrizat bercuti tiga minggu baru-baru ini pun, beliau tidak bercakap banyak sambil berkata timbalannya, Muhyiddin Yassin akan memberikan butiran lanjut mengenainya.
Sementara desakan demi desakan makin kuat agar Shahrizat berundur, Najib tetap juga membisu. Bahkan apabila Shahrizat sendiri mengatakan hanya Perdana Menteri yang boleh menentukan masa depan politiknya, Najib terus juga membisu. Kenapa Najib begitu takut untuk bersuara mengenai Shahrizat? Apakah yang Najib takutkan sebenarnya? Apakah beliau takut kepada ahli wanita UMNO seramai 1.3 juta orang itu?
Dalam hal ini adalah mustahak Najib segera bertindak jika tidak mahu UMNO terus terbeban dengan isu Shahrizat ini dalam pilihanraya umum akan datang. Najib sudah tidak ada pilihan selain meminta Shahrizat berundur daripada kabinet dan melepaskan jawatannya sebagai Ketua Wanita UMNO. Berundur sebagai menteri sahaja tidak memadai lagi kerana isu ini sudah begitu membarah dan merebak ke segala urat saraf rakyat. Shahrizat harus juga melepaskan jawatannya dalam Wanita UMNO. Kemudian biarlah pihak berkuasa menyiasat seadil-adilnya kes NFC ini.
Hanya dengan tindakan itu Najib dilihat benar-benar berwibawa dalam membersihkan UMNO keseluruhannya daripada terpalit dengan isu NFC ini. Dengan berundurnya Shahrizat, biarlah Wanita UMNO dipimpin oleh orang lain untuk menghadapi pilihanraya umum akan datang, sekurang-kurangnya isu NFC tidak akan dikumandangkan lagi dan Wanita UNNO juga dapat turun berkempen dengan lebih selesa.
Jika Najib terus membisu dan seolah-olah takut untuk meminta Shahrizat berundur,ia bukan sahaja meletakkan Najib dalam kedudukan sukar yang berterusan dan dianggap sebagai Perdana Menteri paling lemah, malahan akan timbul juga tanggapan-tanggapan lain yang bersifat peribadi terhadap diri beliau. Sekarang ini pun sudah agak meluas percakapan orang di mana-mana bahawa dikatakan Najib tidak akan berani mengambil apa-apa tindakan kepada Shahrizat sehingga pilihanraya umum akan datang. Malah ada yang berkata Shahrizat akan terus dilindungi Najib.
Dikatakan Shahrizat menyimpan sesuatu rahsia yang melibatkan Najib dan keluarganya. Ia sebenarnya bukanlah rahsia yang memalukan Najib tetapi dikatakan lebih kepada budi dan jasa yang pernah Shahrizat lakukan kepada Najib suami isteri yang membuatkan Najib dan isterinya, Rosmah begitu terhutang budi kepada Shahrizat.
Percakapan orang mengenai hal ini sudah begitu meluas sekarang, dari kedai kopi, lobi hotel, orang biasa, orang UMNO, ahli pembangkang malahan golongan kenamaan pun turut bercakap perkara yang sama. Kebenarannya belum dapat dipastilan tetapi melihat kepada ketakutan Najib untuk bertindak terhadap Shahrizat meskipun setelah pelbagai pihak bersuara dan Shahrizat sendiri seolah-olah mencabar Najib dengan mengatakan hanya Perdana Menteri yang boleh menyingkirkannya, nampak seperti ada kebenarannya.
Hanya Najib yang boleh memberhentikan segala percakapan ramai mengenai perkara ini iaitu dengan segera meminta Shahrizat berundur daripada kabinet dan juga Ketua Wanita UMNO. (SH 7/02/2012)

0

0

votes
Article Rating
Kongsikan artikel ini